Reforma nemocníc podľa lekárskych odborov narúša ústavné  právo na zdravotnú starostlivosť

Návrh zákona podľa lekárov okrem iného otvára dvere korupcii.

BRATISLAVA. Návrh ústavného zákona o tzv. stratifikácii nemocníc podľa Lekárskeho odborového združenia (LOZ) okliešťuje ústavné právo na poskytnutie zdravotnej starostlivosti garantované Ústavou SR. "Domáhať sa týchto práv možno len v medziach zákonov, ktoré tieto ustanovenia vykonávajú. Pritom navrhovaný zákon medze neurčuje jasne a dostatočne a takto prenecháva určenie týchto medzí ministerstvu a vláde," uviedli odborári v tlačovej správe. Reprezentantom výkonnej moci sa tak podľa LOZ zveruje do rúk nástroj na faktické obmedzenie ústavného práva na poskytovanie zdravotnej starostlivosti. "Ministerstvo a vláda dostávajú robustný mandát na určenie toho, čo bude riadne a čo nebude riadne poskytnutá zdravotná starostlivosť," tvrdí predseda LOZ Peter Visolajský. Okrem počtu výkonov podľa šéfa lekárskych odborov v zásade nepoznáme indikátory kvality a návrh neobsahuje ich kvalitatívne či kvantitatívne vymedzenie. "Nevidíme preto žiaden dôvod na prijímanie ústavného zákona,“ zdôraznil. Povinnosti ukladané poskytovateľom zdravotnej starostlivosti by mali byť podľa Visolajského jednoznačné a ukladané zákonom. Ústavný zákon zakotvuje medzi povinnosťami poskytovateľa byť personálne a materiálovo-technicky vybavený. "Predložený zákon však tieto parametre nestanovuje a ponecháva pôvodnú právnu úpravu, ktorá stanovenie personálnych a materiálnych normatívov necháva na ministerstvo," upozornil. Definovanie normatívov ministerstvom už v súčasnosti podľa LOZ spôsobuje, že neexistuje funkčný mechanizmus znášania zodpovednosti za neplnenie personálnych normatívov a ohrozenie poskytovania zdravotnej starostlivosti manažmentmi nemocníc. "Zodpovednosť sa prenáša na preťažovaný zdravotnícky personál. Kontroly ministerstvom sú dlhodobo neúčinné a nevedú k zlepšeniu situácie, na konci tohto reťazca je pacient, ktorý je ohrozovaný nedostatkom skúseného personálu,“ dodal Visolajský. Návrh zákona vymedzuje minimálnu sieť poskytovateľov podľa odborárov nevhodne „minimalisticky“ ako usporiadanie najmenšieho možného počtu verejne dostupných poskytovateľov. "Podľa nášho názoru by nemala byť vymedzená iba takto negatívne, ale štát by mal zabezpečiť vhodnú sieť aj vzhľadom na rozvoj a nelichotivú demografiu Slovenska," povedal predseda LOZ. Návrh zákona tiež neurčuje minimálne kvality pre poskytovateľov zdravotnej starostlivosti podľa indikátorov. Podľa Visolajského síce hovorí o minimálnych počtoch výkonov, avšak obsahuje iba právo poisťovní neuzatvoriť zmluvu s poskytovateľom zdravotnej starostlivosti, ktorý neplní minimálny počet výkonov alebo indikátory kvality. "To však nie je v poriadku, pretože to umožňuje poisťovniam odmietnuť poskytovateľov, ktorí sú lepší v indikátoroch kvality ako iní, ktorí tiež neplnia minimálny počet výkonov alebo indikátory kvality," uviedli odborári. Ponechať poisťovniam možnosť odmietnuť zazmluvniť poskytovateľov zdravotnej starostlivosti aj v prípade neplnenia indikátorov kvality, teda podľa ich ľubovôle, podľa LOZ otvára dvere korupcii. "Neprijateľné je to zvlášť v slovenskej realite, kedy sú majetkovo prepojení vlastníci poisťovní s vlastníkmi poskytovateľov zdravotnej starostlivosti. Ak by cieľom zákona bolo zabezpečenie aspoň minimálnych štandardov poskytovania zdravotnej starostlivosti, nemohlo by existovať právo poisťovne uzatvoriť zmluvu s tým, kto neplní minimálne štandardy, “ dodal Visolajský. Legislatívny materiál, ktorý upravuje reformu nemocníc, už ministerka zdravotníctva Andrea Kalavská predložila do pripomienkového konania. Ústavný zákon má byť účinný od 1. januára 2024. Stratifikácia je podľa ministerstva systematickou zmenou, ktorá je pre systém zdravotníctva nesmierne potrebná. "Naším cieľom je spoločne naprieč politickým spektrom nastaviť podporu tejto reforme, ktorou chceme nastaviť pre budúcnosť kvalitnejšie a bezpečnejšie zdravotníctvo. Ministerka zdravotníctva Andrea Kalavská diskutuje so všetkými zainteresovanými stranami vrátane zástupcov politickej obce o problematike stratifikácie priebežne,“ informovalo tento týždeň ministerstvo.


Slovensko môže z nórskych fondov získať až 113 miliónov eur

Suma je v novom programovom období približne o 30 miliónov eur vyššia ako v predchádzajúcom.

BRATISLAVA. Slovensko v pondelok (28. 11.) podpíše s Nórskom, Islandom a Lichtenštajnskom memorandá o porozumení pri implementácii Finančného mechanizmu Európskeho hospodárskeho priestoru a Nórskeho finančného mechanizmu, čím bude môcť čerpať z nórskych grantov finančné prostriedky aj v novom období. TASR o tom informoval tlačový odbor Ministerstva zahraničných vecí a európskych záležitostí (MZVaEZ) SR. "Pôjde v poradí už o tretiu edíciu týchto grantov na Slovensku, vďaka čomu sa pre Slovensko otvoria možnosti prijať až do roku 2021 finančné prostriedky vo výške približne 113 miliónov eur, čo je približne o 30 miliónov eur viac ako v predchádzajúcom období," uviedol rezort diplomacie. Štátny rozpočet SR na financovanie programov rovnako ako v minulosti prispeje 15 percentami. Slovensko podpíše memorandá ako druhá krajina v poradí z celkovo 15 krajín, ktoré sú oprávnené prijať podporu z týchto finančných mechanizmov. Finančné prostriedky v novom období budú môcť byť použité na financovanie projektov v oblastiach podnikania a inovácií, zmeny klímy, kultúrneho dedičstva, boja proti rodovo podmienenému násiliu, miestneho rozvoja a inklúzie Rómov či transparentnosti justície. Podstatnú časť príspevku tvorí aj fond pre občiansku spoločnosť.


Zväz protifašistických bojovníkov je proti Vallovmu návrhu premenovať Námestie SNP

Zväz vníma primátorov zámer ako samoúčelný.

BRATISLAVA. Slovenský zväz protifašistických bojovníkov je proti iniciatíve primátora hlavného mesta Matúša Valla, premenovať časť bratislavského Námestia SNP na Námestie Nežnej revolúcie. Zväz tento zámer vníma ako samoúčelný. Vo svojom stanovisku to uvádza predseda SZPB Pavol Sečkár. Zväz protifašistických bojovníkov tvrdí, že Vallov návrh nie je v súlade s "logickým, technickým, historickým a spoločensko-politickým hľadiskom". "Názvoslovné rozčleňovanie z urbanistického hľadiska jednotného priestranstva na viaceré námestia pokladá SZPB za nesprávne a násilnícke, bez diskusie s odborníkmi i verejnosťou," uviedol Sečkár. Názov tohto bratislavského verejného priestoru sa podľa jeho slov počas rozličných režimov menil, až sa pre ústredné námestie hlavného mesta vžilo pomenovanie z roku 1962. "Od roku 1974 je na ňom aj súsošie venované SNP. Odkaz povstania pre nás znamená zachovať pamäť a česť bojovníkov, nepoľavovať v boji proti nacizmu, fašizmu a všetkým jeho odrodám intolerancie a zachovať historické udalosti a tradície boja za národnú slobodu v SNP," priblížil predseda SZPB. Myslí si, že sa v Bratislave nájde vhodné miesto aj na pripomenutie si 30. výročia novembrovej revolúcie. Aj preto požiada primátora Bratislavy o stretnutie, na ktorom chce Sečkár presadzovať požiadavku SZPB na zachovanie Námestia SNP v jeho dnešnom ohraničení. Pripomenutie si 30. výročia Nežnej revolúcie by malo byť podľa primátora Bratislavy trvalé a väčšina návrhov sa týka premenovania niektorého z bratislavských námestí. "Celkom prirodzene sa ponúka Námestie SNP, kde sa Nežná revolúcia odohrávala. Nechceme však pristúpiť k historickým krivdám a postupom, keď sa premenovávali námestia. Veľmi si vážime protifašistický odkaz významnej dejinnej udalosti SNP a sme radí, že Námestie SNP máme," deklaruje Vallo vo videu na sociálnej sieti. Deklaruje, že chce, aby Námestie SNP v Bratislave zostalo. "Nebudeme premenovávať toto námestie, chceme len časť z neho, priestor, ktorý ožil pred Starou tržnicou, pomenovať tak, ako to bolo v minulosti, samostatným menom," tvrdí Vallo. Priestor pred Starou tržnicou je momentálne súčasťou Námestia SNP, podľa primátora to však historicky bolo vždy samostatné námestie s vlastným názvom. "Okrem iného okolo Námestia SNP je Hurbanovo námestie, Župné námestie, Kamenné námestie, ktoré sú s nim spojené a formujú ho," tvrdí primátor. Mesto sa už obrátilo na starostku Starého Mesta Zuzanu Aufrichtovú. Požiadalo ju o vypracovanie a predloženie návrhu na schválenie uznesenia o premenovaní tejto časti Námestia SNP. V prvom rade totiž musia premenovanie schváliť staromestskí miestni poslanci. Po ich odobrení by návrh všeobecne záväzného nariadenia (VZN) pripravilo mesto. Prerokovaný by bol na komisii kultúry, ochrany historických pamiatok a mediálnej komisii, na mestskej rade a následne v bratislavskom mestskom zastupiteľstve. "Je najvyšší čas, aby sme si aj takýmto spôsobom uctili pamiatku Nežnej revolúcie. Zmena adries sa bude týkať len malého počtu ľudí," podotkol Vallo.


Lesný požiar sa rozšíril k chorvátskemu mestu Split

Horí aj v okolí podzemnej raketovej vojenskej základne Žrnovnica.

ZÁHREB. Ničivé lesné požiare, ktoré postihli Dalmáciu, ohrozujú aj osídlené oblasti, povedal v pondelok chorvátsky premiér Andrej Plenkovič. Zdôraznil, že všetci zainteresovaní sa snažia zabrániť vzniku väčších škôd. Požiar si vyžiadal už jednu ľudskú obeť - istý starší muž zomrel na následky infarktu, informovala chorvátska televízia HRT. V oblasti splitsko-dalmáckej župy zaznamenali 12 aktívnych požiarov, ktoré sa pokúša uhasiť 400 ľudí, viac než 100 hasičských vozidiel a požiarne lietadlá, informoval veliteľ župného hasičského zboru Dražen Glavina. Prácu hasičov sťažuje silný vietor. Horí aj v okolí podzemnej raketovej vojenskej základne Žrnovnica, ktorú preventívne polievajú vodou. Rakety sú umiestnené v hĺbke 70 metrov pod zemou. Chorvátsky minister obrany Damir Krističevič ubezpečil, že tamojšia situácia je pod kontrolou. V podvečerných hodinách sa požiar rozšíril k mestu Split a pre veľké množstvo dymu je uzavretá cesta Solin-Klis. Obyvatelia ohrozených miest v autách utekajú zo svojich domov, čo vyvoláva dopravné zápchy pred Splitom. Podľa chorvátskeho spravodajského portálu Index.hr v meste Srinjine zhorela materská škola a niektoré mestá, ktoré zasiahol požiar, zostali bez dodávok vody a elektriny. Plamene zachvátili množstvo lesných i trávnatých porastov.


Trumpov úradník navrhol dodatok k básni na Soche slobody

WASHINGTON. BRATISLAVA. Text, ktorí stojí na Soche Slobody by sa mal zmeniť. S týmto nápadom prišiel Ken Cuccinelli, ktorému sa slová nezdajú aktuálne. Cuccinelli je šéfom vládnej agentúry, ktorá má na starosti prideľovanie občianstva víz či azylu. V pondelok predstavil zákon, ktorý výrazne obmedzuje migrantov pri žiadostiach o štátne dávky, napríklad verejné bývanie alebo potravinovú pomoc. Kritici tvrdia, že zabráni obyvateľom s nízkym príjmom žiadať o pomoc. Státisíce by imigrantov mohli stratiť právo na udelenie víz a získanie trvalého pobytu, ak sú prijímateľmi sociálnych dávok. Zákon je súčasťou tvrdšieho postoja vlády prezidenta Donalda Trump k utečencom. Cuccinelli pred kamerami odrecitoval časť pôvodného textu, ktorý stojí na Soche Slobody. Báseň má vítať ľudí, ktorí prichádzajú do Spojených Štátov, aby si splnili svoje sny. „Dajte mi vaše unavené, vaše chudobné, vaše chúliace sa masy túžiace voľne dýchať," citoval z básne, ktorú v roku 1883 napísala Emma Lazarusová. Vzápätí dodal slová, ktoré podľa neho lepšie odzrkadľujú súčasnú realitu: „Ktoré môžu stáť na vlastných nohách a ktoré sa nestanú verejným bremenom.“ Týmto chcel podporiť predstavený zákon. Zákon má platiť od pätnásteho októbra. Neskôr vo verejnom vyhlásení Cuccinelli dodal, že pôvodný text nachádzajúci sa na tabuli hovoril o ľuďoch prichádzajúcich z Európy. Teraz tvoria väčšinu migrantov ľudia z latinskoamerických krajín. „Pre prichádzajúcich ľudí by malo byť privilégiom, ak ich pozývame, aby tu s nami žili a pripojili sa k nám,“ povedal pre verejnoprávne NPR. „Nikto nemá automatické právo stať sa Američanom, ak sa tu nenarodil.“


Čína púšťa v kinách propagandu. Jej hlavnou hviezdou je Jackie Chan

Klipy v kinách majú ospevovať socialistické hodnoty.

PEKING. Čínske kiná začali pred filmami púšťať niekoľkominútové propagandistické klipy. Vystupuje v nich aj hviezda akčných snímok Jackie Chan. S odvolaním na čínske štátne médiá o tom informovala agentúra AFP. Premietanie ideologických videí nariadila Štátna správa pre záležitosti tlače, vydavateľstvo, rozhlasu, filmu a televízie (SAPPRFT). Klipy vysielané od 1. júla ospevujú "socialistické hodnoty". "Nezáleží príliš na tom, čo robíte. Akonáhle rešpektujete krajinu, spoločnosť, národ a rodinu, pomôžete nám realizovať čínsky sen," hlása jeden z klipov podľa čínskeho štátneho denníka Global Times. Noviny zároveň citujú nemenovaného zamestnanca kina, ktorý tvrdí, že mnohí diváci chodia do sály neskoro, aby sa na ideológiu nemuseli pozerať. Iní si vraj potom sťažujú. V klipoch vystupuje aj hongkonský herec Jackie Chan známy z akčných komédií ako Čínsky zverokruh. Ten vlani dostal čestného Oscara. Patrí tiež medzi klientov panamskej firmy Mossack Fonseca, ktorá stojí v centre kauzy možných daňových únikov prominentov z celého sveta. Si Ťin-pching po nástupe k moci v roku 2012 zintenzívnil ideologické kampane zamerané na mobilizáciu spoločnosti, pripomenula AFP. Umelecké a kultúrne kruhy majú prejaviť "pozitívnu energiu" v službách vlasti.


Vedci ukázali, aké majú ľudia nezvyčajné sexuálne túžby

Štúdia naznačila, že rozdiel medzi mužmi a ženami nie je veľký.

BRATISLAVA. Parafílie alebo aj poruchy voľby sexuálneho objektu označujú opakujúce sa túžby, ktoré smerujú k nezvyčajným sexuálnym objektom či aktivitám. Dosiaľ sme sa domnievali, že podobné poruchy sú relatívne zriedkavé. Nový výskum však ukazuje, že zvláštne sexuálne túžby nie sú až také vzácne. A niektoré z nich túži zažiť viac žien ako mužov, konkrétne fetišizmus a masochizmus. Naznačuje to nová štúdia vo vedeckom časopise Journal of Sex Research. Vedci sa pri svojom výskume zamerali na rôzne odchýlky od rozšírenej spoločenskej normy. Zistili, že u opýtaných sa najčastejšie objavovali voyeurizmus a fetišizmus. Voyeurizmus je pretrvávajúca túžba pozorovať iných ľudí pri sexuálnom styku alebo pri prezliekaní. Fetišizmus zase vzrušenie z neživých nesexuálnych objektov (pri výskume zaznelo upozornenie, že do kategórie nepatria vibrátory.) Psychiatri v súčasnosti definujú osem parafílií. Práve na ne sa pýtali 1040 Kanaďanov vo veku od 18 do 64 rokov. Pýtali sa ich na postoj k danej odchýlke i to, či ju už zažili. V tabuľke vpravo si môžete pozrieť, koľko percent opýtaných by chcelo zažiť danú parafíliu. Frotérstvo je úmyselné vyhľadávanie dotykov s netušiacou osobou. Odohráva sa napríklad v tlačeniciach, v radoch či v preplnených autobusoch. Masochizmus je vyhľadávanie bolesti, utrpenia, ovládania a ponižovania pre vlastné sexuálne potešenie. Sadizmus zahŕňa sexuálne praktiky spočívajúce v trýznení, ponižovaní či spôsobovaní bolesti druhému. Transvestizmus je potreba nosenia oblečenia druhého pohlavia. Exhibicionizmus je nevyžiadané ukazovanie vlastných pohlavných orgánov nič netušiacej osobe. Pedofília je dlhodobá sexuálna náklonnosť so sexuálnym rozmerom voči neplnoletým chlapcom alebo dievčatám. DOI: 10.1080/00224499.2016.1139034 Hlavný zdroj: Leh Miller


Spojené štáty potvrdili smrť siedmich námorníkov pri zrážke lodí

Námorníci boli nezvestní od zrážky torpédoborca s nákladnou loďou pri pobreží Japonska.

TOKIO. Americké námorníctvo v pondelok oficiálne potvrdilo smrť siedmich námorníkov, ktorí boli nezvestní od sobotňajšej zrážky torpédoborca s nákladnou loďou pri pobreží Japonska. Informovala o tom agentúra Reuters. Americký torpédoborec USS Fitzgerald sa približne 100 kilometrov od brehov Japonska zrazil s omnoho väčšou kontajnerovou loďou ACX Crystal registrovanou na Filipínach. Vyšetrovanie príčin kolízie stále prebieha. Podľa japonských úradov ju mohlo zaviniť profesionálne zlyhanie jednej z posádok. Relatívne vysoký počet obetí spôsobila skutočnosť, že veľká časť posádky torpédoborca v čase nočnej kolízie spala. Mŕtve telá siedmich nezvestných námorníkov objavili potápači v zatopených lôžkových kajutách, uvádza sa vo vyhlásení siedmej flotily amerického námorníctva. Obete sú vo veku od 19 do 37 rokov. Kapitán torpédoborca utrpel pri zrážke, ku ktorej došlo v noci z piatka na sobotu, zranenie hlavy a museli ho letecky prepraviť do nemocnice. Podľa viceadmirála Josepha Aucoina mal kapitán "šťastie", že vôbec prežil. Na torpédoborci vznikli veľké škody, ktoré sa budú opravovať niekoľko mesiacov. Filipínska loď vážnejšie škody neutrpela a všetkých 20 členov jej posádky vyviazlo bez ujmy na zdraví.


Poľskí poslanci si odhlasovali zníženie platov

Zníženie platov poslanci schválili pomerom hlasov 240 ku dvom. Opozícia hlasovanie bojkotovala.

VARŠAVA. Poslanci poľského parlamentu si v piatok odhlasovali zníženie platov o 20 percent. Za opatrenie hlasovalo 240 poslancov, proti boli dvaja, piati sa zdržali a 213 opozičných poslancov bolo neprítomných. Zníženie platov už v apríli navrhol predseda vládnucej strany Právo a spravodlivosť Jaroslaw Kaczynski, ktorý je napriek tomu, že nemá žiadnu formálnu štátnu funkciu, všeobecne považovaný za najmocnejšieho muža Poľska. Podľa pozorovateľov si chce Právo a spravodlivosť týmto krokom nakloniť voličov po minuloročnom škandále, ktorý vyvolali v spoločnosti informácie o vysokých finančných odmenách pre jednotlivých členov vlády.


David Lynch už nikdy nenakrúti ďalší celovečerný film

Režiséra novej série Twin Peaks odrádza pomer kvality a komerčného úspechu.

Prvý film, ktorý si v roku 1977 v začínajúcej káblovej televízii pozrel americký spisovateľ Charles Bukowski, bola Mazacia hlava. Nechápal, čo to je, ale nečakaná sila čiernobielej hororovej drámy ho bezpečne uistila, že televízia je médium, pri ktorom sa bude donekonečna klikať spínačom a nič lepšie tu už nebude. Príbeh o čudnom samotárovi Henrym Spacerovi, ktorý sa stará o dieťa-monštrum, predurčil vtedy mladému režisérovi Davidovi Lynchovi neuveriteľne fascinujúcu duchovnú cestu filmovým umením. Držal sa jej počas celej kariéry. Už o pár dní štartuje dlho očakávané druhé pokračovanie jeho slávnej televíznej série Mestečko Twin Peaks. Prvé nakrútil pred 25 rokmi a meno vraha Laury Palmerovej sme sa nedozvedeli. Režisér ani teraz nesľubuje, že sa to podarí. Čo však vyhlásil s istotou je, že už sa od neho nedočkáme žiadneho ďalšieho celovečerného filmu. Záhady hlboko vo vnútri duševných svetov postmoderného umelca doslova prenasledovali. Rád sa strácal v inom svete, hlboko zapustený do charakteru americkej duše. Ako maliarovi, hudobníkovi aj skladateľovi mu učaroval expresionizmus, pomáhal mu vnárať sa do iracionálnych dejov. S obľubou nechal vťahovať svoju myseľ do abstraktných, surrealistických obrazov a na filmovom plátne to všetko posúval do kontroverzných výpovedí o nedokonalosti človeka. V tajuplných dejových zvratoch spája rozum a cit v nových súvislostiach a v temnej atmosfére provinčných amerických mestečiek či naopak šedivej nekonečnosti veľkomiest tak šikovne odhaľuje odvrátené tváre spoločnosti. Jeho dekadentné prostredia oživujú svety paralelných identít, kde sa čas dokáže nebezpečne vyšinúť a jednoznačne sa vetrajú ľudské sklony k perverzitám, úchylkám, násilnostiam či pretvárke. Tým, že vie ťažiť z úrovne vedomia, kde má fantázia k realite prekvapivo blízko, otvára priestor pre nekonečné množstvo otázok, provokuje, temným pohľadom na krásu dráždi ľudské zmysly až na hranici stráviteľnosti. Využíva pri tom dokonca metódu transcendentálnej meditácie. Po tom, ako do Lynchových príbehov vstúpila mysteriózna hudba Angela Badalamentiho, diváci pri jeho filmoch doslova lapajú po dychu. Objavujú svoje nočné mory, nenachádzajú jasné konce, cítia sa vo svojich myšlienkach obnažení a zraniteľní. Jeho filmy s hororovými zápletkami nie sú vždy kasovými trhákmi, no stali sa o to väčšími kultovkami. Potvrdzujú to Modrý zamat, Lost Highway, Divokosť v srdci, Mullholland Drive, Duna aj Twin Peaks. Komerčne najúspešnejšou je jeho životopisná dráma Sloní muž, nominovali ju na osem Oscarov. Režisér v nej bohato prejavil svoj bizarný a zároveň krutý pohľad na realitu. Osud znetvoreného Johna Merricka, muža s takzvanou sloňou chorobou, ktorý skutočne žil na prelome storočia, však v súvislosti s ľudským utrpením líčil citlivo, odsudzujúc predsudky voči inakosti. Práve nevyváženosť medzi komerčným úspechom a kvalitou filmov však Davida Lyncha od nakrúcania filmov odradila. "Veci vo filmovom priemysle sa veľmi zmenili. Mnohé filmy sa nepredávajú dobre, hoci môžu byť vynikajúce, a naopak filmy, ktoré sa dobre predávajú, nie sú tie, ktoré by som uznával," oznámil pre denník The Sydney Morning Herald dôvod, prečo sa už žiadny celovečerný film nakrúcať nechystá. Za svoj posledný bude odteraz pokladať Inland Empire z roku 2006. Minulý rok sa však ešte stihol stať hlavnou postavou celovečerného dokumentu David Lynch: The Art Life.


Málek prepísal slovenskú históriu vo vodnom slalome. Zvíťazil ako kajakár

BRATISLAVA. Vo vodnom slalome je Slovensko to čo vo futbale Brazília, v hokeji Kanada či v basketbale USA. Najväčšie doterajšie úspechy však dosiahli v mužskej kategórii predovšetkým kanoisti (Michal Martikán, Matej Beňuš, Alexander Slafkovský) či deblkanoisti (bratia Hochschornerovci a bratranci Škantárovci). Slovenskí mužskí kajakári boli dlhodobo v úzadí. Všetko sa zmenilo až v 2. kole Svetového pohára v Čunove. Andrej Málek zajazdil vo finále čistú jazdu a triumfoval o 0,12 sekundy pred Poliakom Michalom Pasiutom. Pre Slovensko vybojoval historicky prvé víťazstvo v K1 mužov v histórii a nadviazal na mnohé úspechy ženských kajakárok Eleny Kaliskej a Janky Dukátovej. „Som veľmi rád, že to vyšlo. Jazda mi sadla a veľmi sa z toho teším. Verím, že ma to naštartuje a aj nabudúce sa budem cítiť na štarte sebavedomejšie ako dosiaľ," priznal Málek pre canoe.sk. Išiel som štvrtý od konca a bol som prvý. Nečakal som, že všetci pôjdu za mňa, tajne som dúfal, že by mi mohla vydržať druhá priečka. Málek zlepšil svoje doterajšie osobné maximum, ktorým bola bronzová medaila na majstrovstvách Európy 2015. Na čunovskom kanáli podal v nedeľu takmer bezchybnú jazdu. "Vo finále sa už nikto nešetrí, a to sa ukázalo aj na časoch. Išiel som štvrtý od konca a bol som prvý. Nečakal som, že všetci pôjdu za mňa, tajne som dúfal, že by mi mohla vydržať druhá priečka, no napokon som zostal prvý, čo ma veľmi teší,“ skonštatoval Málek. Vo finále skončil na výbornom 5. mieste Martin Halčin, ktorý dostal dvojsekundovú penalizáciu na dvanástej bránke. Iba druhýkrát v histórii sa stalo, že dvaja slovenskí kajakári boli vo finále. „Bola to dobrá jazda. Mal som problém v skoku. Naskočil som to dobre, napriek tomu sa mi spravil vír a zdvihla sa voda, takže to bolo akoby som išiel do kopca. To ma mierne zastavilo a zľakol som sa,“ reagoval 28-ročný Halčin. Medzi kanoistami sa v sobotu najviac darilo Matejovi Beňušovi, ktorý obsadil druhú priečku, keď za víťazným Nemcom Franzom Antonom zaostal o 0,30 sekundy. „Trať bola extrémne náročná v tom, že na nej bolo dosť ľahké spraviť chybu. V cieli som predpokladal som, že to bude na hranici tretieho a štvrtého miesta. Našťastie všetci robili chyby a ja som sa tým väčším vyhol," naznačil 31-ročný Bratislavčan.


Južné Filipíny zasiahlo silné zemetrasenie, poškodilo budovy i most

V oblasti pri ostrove Dinagat zaznamenali otrasy s magnitúdou 6,5 stupňa.

MANILA. Silné zemetrasenie, ktoré zasiahlo v piatok južné Filipíny, spôsobilo škody na niektorých budovách a výpadky v zásobovaní elektrinou, ako aj zranenia najmenej dvoch ľudí. Podľa vyjadrení filipínskeho seizmologického ústavu a geologickej služby USA nehrozilo, že by podmorské otrasy vyvolané pohybom tektonického zlomu mali za následok aj vlny cunami. Miesto vzniku piatkového zemetrasenia s magnitúdou 6,5 určili filipínski seizmológovia v pomerne malej, 11-kilometrovej hĺbke, približne 14 kilometrov severozápadne od mesta Surigao v provincii Suriago del Norte. Príslušník miestnej pobrežnej stráže Rayner Neil Elopre telefonicky informoval, že záchvevy v neskorých večerných hodinách prebudili mnohých obyvateľov zo spánku. Ľudia podľa neho vybiehali na ulice, pričom niektoré deti plakali. "Chvenie bolo také silné, že som ledva dokázal stáť," povedal Elopre. Dodal, že v kancelárii pobrežnej stráže popadali na zem taniere a iné predmety. Obecní predstavitelia vyzývali ľudí, aby sa presunuli do školskej budovy na vyššie položenom pozemku. Provinčný policajný predstaviteľ Anthony Maghari pre televíznu stanicu ABS-CBN povedal, že pri zemetrasení údajne došlo k čiastočnému zrúteniu základnej školy, zatiaľ čo z iných budov padali trosky a poškodený bol aj prinajmenšom jeden most. Oficiálne zdroje, na ktoré sa odvoláva agentúra AP, informovali o najmenej dvoch ľahko zranených dedinčanoch. Citovaný policajt uviedol, že viac ako 1000 vystrašených obyvateľov sa zhromaždilo na priestranstve pred sídlom provinčnej samosprávy, kde môžu prečkať noc pod otvoreným nebom. Filipíny ležia v tzv. Ohnivom kruhu, čo je zóna častého výskytu zemetrasení a sopečných erupcií, ktorá obkolesuje základňu Tichého oceánu.


V Kašmíre zahynulo sedem pakistanských vojakov

Vojaci zahynuli pod paľbou indického delostrelectva.

ISLAMABAD. Sedem pakistanských vojakov zahynulo v noci v pakistanskej časti rozdeleného Kašmíru po tom, ako sa dostali pod paľbu indického delostrelectva. Informovala o tom agentúra Reuters s odvolaním sa vyhlásenie pakistanských ozbrojených síl. Pakistanskí vojaci zahynuli neďaleko mesta Bhimber ležiaceho na línii rozdeľujúcej Kašmír na indickú a pakistanskú časť, uvádza sa vo vyhlásení pakistanskej armády. Kašmír je rozdelený medzi Indiu a Pakistan, obe krajiny si však robia nárok na celý región. V indickej časti - nazývanej Džammú a Kašmír a takisto prevažne moslimskej, ako je aj časť pakistanská - pôsobí viacero militantných skupín. Tie bojujú buď za nezávislosť, alebo za pripojenie k Pakistanu. Jadrové mocnosti India a Pakistan viedli o Kašmír už dve vojny, odkedy v roku 1947 získali nezávislosť od Británie. V konflikte v indickej časti Kašmíru, kde povstalci začali bojovať proti indickým silám v roku 1989, zahynulo už takmer 70 tisíc ľudí, prevažne civilistov.


Francúzske železnice diskriminovali Maročanov. Musia zaplatiť milióny

Železničný prepravca zamestnal v 70. rokoch stovky Maročanov, ktorých oproti Francúzom znevýhodňoval.

PARÍŽ. Francúzskeho národného železničného prepravcu SNCF usvedčili z diskriminácie viac ako 800 marockých zamestnancov. Súd pre riešenie zamestnaneckých sporov ešte v roku 2015 rozhodol, že spoločnosť musí zaplatiť viac ako 170 miliónov eur ako kompenzáciu za znevýhodnenie Maročanov. Prepravca sa proti rozsudku odvolal, súd v Paríži však teraz predchádzajúce rozhodnutie potvrdil. Železničný prepravca SNCF zamestnal ešte v 70. rokoch minulého storočia 832 osôb z Maroka, ktorým poskytol menej výhodné zmluvy ako ich kolegom z Francúzska. Maročania napríklad nedostali status zamestnanca železníc, ktorý so sebou nesie viacero benefitov. Podľa spoločnosti ale na tento status potrebujú francúzske občianstvo alebo od roku 1991 občianstvo krajín Európskej únie.


Catherine Deneuve označili za talentovanú, no chladnú a vypočítavú ženu

Oslávila sedemdesiate tretie narodeniny a je čoraz nostalgickejšia.

Svoj povestný francúzsky šarm uplatnila aj v najnovšom filme Le Cancre, ktorý práve prichádza do kín. Výborný genetický základ má vraj po matke. Stále vitálna Renée Deneuve má dnes neuveriteľných stopäť rokov: „Moja mama žije na tom istom mieste, kde som vyrastala. Chodievam za ňou do domu, v ktorom som každý rok strávila prázdniny. Stále si rozumieme a máme dobrý vzťah,“ vyjadrila sa Catherine Deneuve pre magazín OK!. Navonok nestarnúca diva však zároveň dodáva, že aj keď na červenom koberci pôsobí sviežo a aktívne, za dverami jej domu na ňu neraz doľahne únava. „Hnevá ma, že nemôžem robiť toľko vecí ako kedysi. Chýba mi potrebná sila. Musím sa zmieriť s tým, že s pribúdajúcimi rokmi sa energia vytráca a človek už nevydrží toľko čo doteraz. Som nostalgickejšia, ako som bývala.“ Zároveň však dodáva, že má zázračnú schopnosť zaspať kdekoľvek a kedykoľvek. „Veľmi mi pomáha zavrieť oči aspoň na pätnásť minút. Takto to vraj robieval aj Napoleon. Zaspím pokojne aj v kostýme a dokonca si pritom nezničím ani účes. Raz ma pri nakrúcaní filmu, kde som hrala francúzsku kráľovnú, odfotili, ako spím s korunou na hlave,“ priznáva. V kondícii sa udržuje plávaním, ktoré miluje, a cvičením. „Pravidelne cvičím jogu a pilates, aj keď sa to väčšinou len ťažko vkladá do môjho denného režimu. Chodím spať veľmi neskoro a ráno potom neviem vstávať. Doobedie by som vždy najradšej preleňošila,“ prezradila na seba. Vstať z postele ju núti najmä množstvo pracovných schôdzok. Už dlhé roky sa drží hesla „minimálne jeden film za rok“. Na dôchodok rozhodne nepomýšľa. „Pre filmových hercov a spevákov je ťažké odísť. Celý náš život je naplnený prácou, ktorá je najmä o kontakte s ľuďmi, a preto si nedokážeme predstaviť, že by sme zrazu mali ostať doma bez práce,“ tvrdí. Vraj kým sa bude schopná naučiť text a bude ju baviť hrať, nemá dôvod končiť. Ako dieťa z hereckej rodiny sa dostala k filmu s neuveriteľnou ľahkosťou. Prvú úlohu odohrala už ako štrnásťročná. So spolužiakmi sa objavila v snímke Školáčky. Účinkovala v niekoľkých menších úlohách, až kým sa nestretla s režisérom Rogerom Vadimom. V sedemnástich rokoch s ním začala žiť a on z nej chcel urobiť hviezdu, tak ako z bývalej manželky Brigitte Bardotovej. Loading
 ... Catherine si na jeho odporúčanie zafarbila hnedé vlasy na blond a kvôli staršej sestre Francoise, ktorá už bola úspešnou herečkou, prijala priezvisko svojej matky. S Vadimom však napokon nakrútila iba jeden film - nie veľmi úspešný prepis dvoch románov markíza de Sade Neresť a cnosť. Vo vzťahu s režisérom sa jej narodil syn Christian. Narodenie dieťaťa však ich vzťahu neprospelo. Sotva osemnásťročná začínajúca herečka zostávala s bábätkom sama, kým jej muž chodil po záletoch. Podvádzal ju s množstvom žien a ona to nedokázala znášať. O pár rokov neskôr stretla fotografa Davida Baileya, aj tento vzťah mal podobný scenár. Začal sa veľkou vášňou, nasledovala svadba, no už dva roky po nej si mladomanželia nemali čo povedať. V tom čase už Bailey trávi viac času s mladučkými modelkami ako s Catherine. Opäť ostala sama, posilnená o novú životnú skúsenosť. Stala sa slávnou a veľmi obsadzovanou herečkou. V roku 1965 vytvorila hlavnú úlohu v hudobnom filme Dáždničky z Cherbourgu, v ktorom naplno uplatnila svoj pôvab a ukázala svoje herecké schopnosti. O tri roky nasledoval Demyho muzikál Slečinky z Rochefortu, v ktorom hrala so sestrou Francoise. Tá onedlho tragicky zahynula pri autonehode. Vtedy už bola Catherine pre divákov z celého sveta novým stelesnením francúzskeho šarmu. Jej chladná krása lákala mnohých známych režisérov. Obsadzovali ju do úloh nejednoznačne pôsobiacich žien, ktorých krása zastiera ich hlbokú emocionalitu, často aj duševnú nevyrovnanosť a hnev proti celému svetu. Veľmi pôsobivo zahrala Carol, ženu, ktorá sa ticho prepadá do šialenstva v Polanského psychotrileri Hnus. V Kráske dňa Louisa Buňuela vytvorila postavu bohatej Severine, ktorá si spestruje manželskú nudu prostitúciou. A s Buňuelom nakrútila aj jeden zo svojich najlepších filmov Tristana. Hrala v ňom telesne postihnutú ženu, ktorá sa v dusnom ovzduší frankistického Španielska chce pomstiť za svoj ťažký osud. Kruté bezohľadné krásky zahrala v Bytostiach režisérky Agnes Vardyovej a v Siréne z Missisipi od Francoisa Truffauta. O chlade a zvláštnej rezervovanosti, ktorú na nej diváci obdivovali, sa rozhovoril aj Bernard Violet, keď pred desiatimi rokmi vydal o herečke knihu. „Deneuve natočila veľké filmy, ale z ľudského hľadiska sa mi zdá veľkým sklamaním," povedal v rozhovore pre denník Le Parisien. Označil ju za veľmi uzavretú, rozhodnú a nanajvýš vypočítavú ženu, ktorá vždy vedela, čo chce. „Jej vášeň pre peniaze ju niekedy vedie k tomu, že je ochotná pristúpiť na čokoľvek, prepožičať svoj obraz priemyselným spoločnostiam alebo si dávať platiť za účasť na mondénnych večierkoch," vyhlásil o nej. Ľudia, ktorí ju zbožňujú, však tvrdia, že tieto povahové črty sú pre Catherine istou formou obrany, najmä pred mužmi. Šťastie s nimi nemala ani do tretice. S hercom Marcellom Mastroiannim sa po prvýkrát stretla pri nakrúcaní filmu Toto sa stáva len druhým. Okamžite medzi nimi preskočila iskra, vzájomnú náklonnosť si však spočiatku nepripúšťali. Catherine bola sklamaná predošlými nevydarenými láskami a Marcello ženatý. Napokon sa ľady prelomili. „Nebudem zastierať, že konvencie išli stranou a onedlho sme sa stali milencami,“ priznala francúzska diva v rozhovore pre magazín Marie Claire. Vzťah s prelietavým hercom trval len do chvíle, kým doň nevstúpila Mastroianniho manželka Flora, ktorá už roky akceptovala jeho nevery. Catherine sa však o svoju lásku nedokázala deliť. Keď otehotnela, začala na Marcella tlačiť, aby odišiel od manželky. A to bol začiatok konca. Rozhodol sa zostať po boku Flory, nenáročnej ženy, ktorá ho dokázala akceptovať takého, aký bol. Ku Catherine sa nevrátil ani po narodení dcéry Chiary, ktorá sa naňho podobala ako vajce vajcu. Medzi Marcellom a Catherine ostala veľká priepasť. Loading
 ... Keď zomrel, poslala mu na pohreb veniec s nápisom „Pre veľkého muža môjho malého života.“ Z úcty k jeho rodine na poslednú rozlúčku s ním nešla. Odvtedy sa už o mužoch po jej boku nehovorí. Jej deti Chiara a Christian sa stali hercami. Catherine sa s nimi občas objaví v spoločnosti alebo na filmovom plátne. Rada spomína na chvíle, keď boli malí. „Keď deti odídu z domu, už nikdy s nimi nie ste tak často, ako by ste si priali. Preto si chvíle spoločnej práce nesmierne vážim,“ tvrdí.


V Španielsku sa sporia o El Clásico. Vedeniu ligy sa nepáči termín, zvažuje žalobu

MADRID. Španielska liga zvažuje právne kroky proti Španielskej kráľovskej futbalovej federácii (RFEF), ktorá rozhodla, že zápas medzi FC Barcelona a Realom Madrid sa uskutoční počas pracovného týždňa v decembri. Pôvodne sa malo hrať v sobotu 26. októbra o 13.00 h na Camp Nou, ale z obáv o bezpečnosť hráčov aj fanúšikov bude úvodné El Clásico sezóny v Barcelone na programe až v stredu 18. decembra. Krátko po zverejnení tejto informácie vydalo vedenie La Ligy stanovisko. Nový termín navrhli kluby, ale predstavitelia najvyššej španielskej súťaže chceli, aby sa hralo v sobotu 7. decembra, čo by viac vyhovovalo držiteľom televíznych práv. Súboj Barcelony a Realu patrí k najsledovanejším futbalovým duelom na planéte. V sobotu by sa hralo od 13.00 h, čo by privítali diváci z ázijského kontinentu. V strede týždňa sa začne v nočných hodinách, čo môže spôsobiť problémy s dodržaním kontraktov s držiteľmi vysielacích práv. Spor o El Clásico zvýšil napätie vo vzťahu medzi ligou a španielskou federáciou. Ligový prezident Javier Tebas a šéf federácie Luis Rubiales majú odlišné názory na viacero otázok v súvislosti so španielskym ligovým futbalom. Jednou z nich je snaha hrať pravidelne zápasy súťaže v USA. Španielska liga riadi dve najvyššie súťaže, ostatné ligy má pod kuratelou federácia. Predstavitelia La Ligy uviedla, že budú skúmať, aké kroky môže podniknúť, aby sa hra spomenutý šláger nehral 18. decembra.


Avon zaznamenal pokles tržieb

Výsledky negatívne ovplyvnili nepriaznivé menové kurzy aj pokles počtu aktívnych predajcov kozmetiky.

NEW YORK. Americká kozmetická spoločnosť Avon zaznamenala v poslednom kvartáli minulého roka pokles tržieb, ale jej strata sa znížila. Jej výsledky negatívne ovplyvnili jednak nepriaznivé menové kurzy a tiež pokles počtu aktívnych predajcov kozmetiky o 2 %, predovšetkým v Európe, na Blízkom východe, vo východnej Afrike a ázijsko-tichomorskom regióne. Čistá strata Avonu vo 4. kvartáli 2016 klesla na 10,7 milióna USD (10,14 milióna eur), čo predstavuje 4 centy na akciu, z 333,4 milióna USD alebo 76 centov na akciu v rovnakom období predvlani. Bez započítania jednorazových položiek dosiahol Avon v sledovanom období čistý zisk 1 cent na akciu. Tento výsledok sklamal analytikov, ktorí očakávali zisk 9 centov na akciu. Tržby spoločnosti sa v posledných troch mesiacoch minulého roka znížili na 1,57 miliardy USD z predvlaňajších 1,61 miliardy USD, zatiaľ čo analytici počítali so stagnáciou tržieb. Za celý minulý rok vykázal Avon stratu 107,6 milióna USD alebo 29 centov na akciu a tržby vo výške 5,72 miliardy USD.


Prihlásil sa druhý informátor, ktorý chce vypovedať o Trumpovi a Ukrajine

WASHINGTON. Americké médiá v nedeľu informovali o existencii druhého informátora, ktorý chce vypovedať o takzvanej ukrajinskej kauze, ktorá spustila snahy o impeachment prezidenta USA Donalda Trumpa. Podľa právnika Marka Zaida, ktorý nemenovaného "whistleblowera" zastupuje, má tento nový zdroj informácie z prvej ruky. Ide o predstaviteľa amerických tajných služieb, ktorý sa už v tejto veci obrátil na ich interného generálneho inšpektora Michaela Atkinsona. "Môžem potvrdiť správu, že náš právny tím zastupuje aj druhého informátora. Tento whistleblower má informácie z prvej ruky," napísal Mark Zaid na Twitteri. Zaid zastupuje aj prvého nemenovaného whistleblowera, ktorý celú ukrajinskú kauzu v polovici augusta spustil. Ide taktiež o pracovníka amerických tajných služieb, ktorý však sám priznal, že sa o predmetných skutočnostiach dozvedel len sprostredkovane od niekoľkých zamestnancov Bieleho domu. Trumpova administratíva sa preto snaží spochybňovať dôveryhodnosť jeho tvrdení. Podľa prvého informátora mal Trump vyvíjať tlak na ukrajinského prezidenta Volodymyra Zelenského, aby "vytiahol špinu" na syna bývalého viceprezidenta USA Joea Bidena. Hunter Biden pôsobil v ukrajinskej plynárenskej spoločnosti Burisma, s ktorou sa spájali obvinenia z korupčných praktík. Trump chcel údajne týmto spôsobom zdiskreditovať svojho demokratického politického rivala, ktorý by mohol byť jeho súperom v budúcoročných prezidentských voľbách. Na základe sťažnosti prvého whistleblowera, ktorú adresoval úradu generálneho inšpektora, začala predsedníčka Snemovne reprezentantov Nancy Pelosiová konanie pre podozrenie zo zneužitia úradu, ktoré by mohlo viesť k tzv. impeachmentu (ústavnej žalobe) voči Trumpovi. Prezident pravdivosť obvinení popiera. Zaid v nedeľu uviedol, že druhý informátor už vypovedal pred generálnym inšpektorom, avšak oficiálnu sťažnosť nepredložil. Zatiaľ zvažuje, či to urobí a či poskytne výpoveď príslušným výborom amerického Kongresu. Obaja whistlebloweri majú právnu ochranu na základe zákona, ktorí chráni takýchto informátorov pred prípadným prepustením zo zamestnania.


Pred bytovkou v Petržalke ležal mŕtvy muž

Príčiny smrti 57-ročného muža polícia vyšetruje.

BRATISLAVA. Mŕtveho 57-ročného muža našli vo štvrtok predpoludním pred obytným domom na Blagoevovej ulici v bratislavskej Petržalke. Ako informoval bratislavský policajný hovorca Michal Szeiff, okolnosti, za akých došlo k jeho pádu, polícia vyšetruje.


Trnavu zachránil expert na penalty. Už tretíkrát

Trnave zaručil postup penaltový rozstrel. Dunajská Streda uspela v predĺžení.

TRNAVA. Bolo vidno, že si verí. Dobrivoj Rusov bol hrdinom odvety prvého predkola Európskej ligy. Spartak Trnava v riadnom hracom čase zdolal Radnik Bijeljina z Bosny a Hercegoviny 2:0, čím zmazal hendikep z prvého zápasu. Nerozhodlo sa v predĺžení a tak víťaza určil penaltový rozstrel. Úspešnejšia bola Trnava. Opäť zásluhou Rusova, ktorý zneškodnil tri penalty. Potvrdil, že je v tejto disciplíne expert. „To, že som pomohol tímu v penaltách, je moja práca, od toho som tam,“ usmieval sa Rusov v rozhovore pre RTVS. „Hráčov súpera sme dobre nepoznali, tak sme sa nemohli pripraviť na penalty. Počas celého duelu som nemal prácu, takže pred chlapcami musím sňať klobúk,“ dodal rodený Trnavčan. Rusov bol hrdinom aj v májovom finále Slovenského pohára, keď zneškodnil penalty dvom Žilinčanom. Ešte predtým v semifinále rozhodol dvoma úspešnými zákrokmi aj semifinále proti Košiciam. „Na penalty sa vždy teším. Mám ich rád. Snažím sa nabádať i chalanov, aby po tréningu niekoľko kopali. V konečnom dôsledku ide o lotériu, či trafíte stranu alebo nie,“ vysvetľoval brankár Trnavy. Priznal, že v závere dostával kŕče. „Na penaltách sme pracovali, nepovažujem ich za lotériu. Dnes rozhodlo to, že náš brankár v rozstrele zachytal dobre,“ povedal tréner Trnavy Ricardo Chéu. Slovenský tím bol v odvete jasne lepším a rýchlejším tímom, mal 25 streleckých pokusov. Prvý gól dal už v desiatej minúte Sobczyk, tri minúty pred koncom vybojoval domácim predlženie iba devätnásťročný Kristián Mihálek. Radnik ani raz netrafil bránu, pritom Spartak dohrával predĺženie bez vylúčeného Mitrea. „Toto je kvalita, ktorú sme si želali. Som hrdý na tento tím,“ tešil sa Chéu. Víťaz slovenského Slovnaft Cupu z minulej sezóny v 2. predkole vyzve bulharský tím Lokomotiv Plovdiv. Prvý zápas sa hrá 25. júla na pôde súpera, odveta v Trnave je naplánovaná na 1. augusta. Ďalej idú aj futbalisti Dunajskej Stredy, ktorí na pôde Cracovie Krakov remizovali 2:2 po predĺžení. Slovenský zástupca doma remizoval 1:1 a v odvete už prehrával 0:1. „Som veľmi hrdý. Náš postup je dôležitý pre slovenský futbal, dostali sme sa do 2. predkola ako najmladšie mužstvo v Európe,“ hodnotil tréner D. Stredy Peter Hyballa. V treťom predkole ich čaká grécky Atromitos. Prvý zápas bude v MOL Arene vo štvrtok 25. júla, odveta následne o týždeň neskôr v Grécku.


Berlín by mohol skončiť s odmietaním ochrany vkladov, tvrdí minister

Nemecký minister ponúkol nádej na prielom v plánoch na vytvorenie úplnej bankovej únie v eurozóne.

BERLÍN. Nemecký minister financií Olaf Scholz ponúkol nádej na prielom v plánoch na vytvorenie úplnej bankovej únie v eurozóne. Naznačil, že Berlín by mohol skončiť s odmietaním spoločného systému ochrany vkladov sporiteľov. Scholz pre noviny Financial Times (FT) uviedol, že globálna úloha Európy bude oslabená, ak nedokončí integráciu finančného sektora eurozóny. Plán centralizácie dohľadu nad bankami eurozóny bol pritom vypracovaný pred siedmimi rokmi ako reakcia na hlbokú dlhovú krízu v regióne. "Potreba prehĺbiť a dokončiť európsku bankovú úniu je nepopierateľná," napísal Scholz v stanovisku pre FT a dodal, že po rokoch diskusií je čas dostať sa zo slepej uličky. Najprekvapivejším prvkom v návrhoch Scholza je jeho plán spoločného systému na ochranu vkladov v eurozóne po kolapse banky. Nemecko predtým takéto plány odmietlo pre obavy, že by jeho daňoví poplatníci museli prispievať na záchranu bánk v iných krajinách regiónu. Zaisťovací systém by mal fungovať ako záloha k vnútroštátnym fondom a pomáhal by zabezpečiť, aby vlády mohli splniť svoje zákonné povinnosti a ochrániť vklady do výšky 100.000 eur v prípade kolapsu banky. Prijatie určitej formy spoločného európskeho mechanizmu poistenia vkladov nie je malý krok pre nemeckého ministra financií, pripomenul Scholz. Ale jeho návrhy sú spojené s tvrdými podmienkami, ktoré zrejme vyvolajú obavy v členských štátoch so slabším stavom financií alebo krehkými bankovými sektormi. A sú sporné aj z pohľadu Nemecka. Predstavitelia Berlína zdôraznili, že ide výlučne o Scholzovu iniciatívu, teda o neoficiálny dokument určený na diskusiu. Dodali, že minister nespolupracoval s nemeckou kancelárkou Angelou Merkelovou. Zostáva tak neisté, či Merkelová jeho plány podporí. Niet však pochýb o tom, že európsku bankovú úniu je potrebné prehĺbiť a dokončiť. Predchádzajúce snahy pohnúť s ňou narážali v Nemecku na odpor konzervatívcov z kresťansko-demokratickej únie Merkelovej, a tiež tamojších sporiteľní, ktoré majú vlastný systém ochrany vkladov. Európa si nevybuduje tesnejšie väzby tým, že presunie záťaž na ostatných, vyhlásil v septembri Helmut Schleweis, prezident Nemeckej asociácie sporiteľní (DSGV). "Nie je ten pravý okamih na spoločný systém poistenia vkladov," dodal. Ale po zastavení projektu bankovej únie sa na nemeckom ministerstve financií začali objavovať náznaky zmeny postoja. Scholz napríklad povedal, že brexit a riziko závislosti od Číny a USA nútia EÚ, aby pokročila ďalej. Svoju ponuku na spoločné poistenie vkladov však spojil s náročnými reformnými požiadavkami, aby pomohol udržať disciplínu v oblasti bankového dohľadu a riešenia krízových situácií. A aby minimalizoval riziko, že by Nemecko muselo znášať náklady na zlyhanie bánk v iných častiach menovej únie. Tieto podmienky pravdepodobne nebudú populárne v mnohých krajinách eurozóny, najmä v tých, ktoré majú slabšie bankové systémy, napríklad v Taliansku. Medzi Scholzove požiadavky patrí aj zmena a doplnenie kapitálových pravidiel Európskej únie (EÚ) s cieľom odstrániť stimuly, ktoré by bankám umožnili nakupovať veľké množstvo štátnych dlhov svojej domovskej krajiny. A žiada ďalšie kroky na zníženie nedobytných pohľadávok v bankovom systéme EÚ, ako aj zavedenie spoločných európskych pravidiel na výpočet zdaniteľného zisku spoločností. Scholz tiež požaduje, aby EÚ harmonizovala právne predpisy týkajúce sa platobnej neschopnosti bánk. Podľa neho rozdielne vnútroštátne predpisy podkopávajú snahy EÚ o spoločné zdieľanie nákladov v prípade kolapsov bánk.


Bournemouth prekvapivo vyškolil Chelsea, Liverpool stratil body s Leicestrom

Premier League

Ligue 1

Taliansky pohár

Francúzsky pohár

Španielsky pohár

Higuaín na svoj premiérový štart v drese Chelsea zrejme nezabudne.

LONDÝN. Futbalisti FC Chelsea vybuchli na ihrisku Bournemouthu v stredajšom zápase 24. kola anglickej Premier League 2018/2019, keď prehrali vysoko 0:4. Išlo zároveň o premiérový zápas útočníka Gonzala Higuaína v drese Chelsea, v ktorom Argentínčan hral do 65. min. Pri svojej premiére sa nepresadil a status hviezdy zápasu si ukradol pre seba nórsky útočník Joshua King. Ďalší londýnsky klub Tottenham Hotspur doma nezaváhal a zdolal Watford tesne 2:1. V 80. min síce ešte Tottenham prehrávali 0:1, za 7 minút však otočili duel vo svoj prospech. Aktuálny líder súťaže FC Liverpool doma prekvapivo stratil body proti Leicestru City pri remíze 1:1. V 3. min sa pritom presadil Sadio Mané, do polčasu však vyrovnal Harry Maguire a na tretí gól zápasu čakali diváci márne. Liverpool napriek zaváhaniu ostáva na čele Premier League so 61 bodmi a päťbodovým náskokom na druhý Manchester City. Remíza 1:1 sa zrodila aj v stretnutí medzi Southamptonom a Crystalom Palace. Bournemouth - Chelsea 4:0 (0:0)Góly: 47. a 74. J. King, 63. Brooks, 90.+ Daniels Southampton - Crystal Palace 1:1 (0:1)Góly: 77. Ward-Prowse - 41. Zaha FC Liverpool - Leicester 1:1 (1:1)Góly: 3. Mané - 45.+ Maguire Tottenham - Watford 2:1 (0:1)Góly: 80. Son, 87. F. Llorente - 38. Cathcart


Vatikán zbavil imunity vyslanca obvineného zo sexuálneho obťažovania

PARÍŽ. Vatikán v pondelok zbavil diplomatickej imunity svojho vyslanca vo Francúzsku Luigiho Venturu, ktorý je obvinený z obťažovania a nevhodného dotýkania sa viacerých mužov. Cieľom je umožniť dôkladné vyšetrenie prípadu.Ventura, ktorý pôsobí v Paríži od roku 2009, je okrem iného podozrivý z obťažovania mladého zamestnanca radnice počas tamojšej novoročnej ceremónie 17. januára. Vyšetrovanie "sexuálnej agresie" apoštolského nuncia má na starosti parížska polícia. Ventura obvinenia odmieta, je však pripravený spolupracovať.Sedemdesiatštyriročný Ventura pôsobil ako apoštolský nuncius už aj na Pobreží Slonoviny, v Burkine Faso, v Nigeri, Čile a Kanade. Za nuncia vo Francúzsku ho v septembri 2009 vymenoval pápež Benedikt XVI.


Návrhy národných plánov v oblasti energetiky a klímy nie sú podľa Šefčoviča dostatočné

Členské štáty majú šesť mesiacov na to, aby zvýšili ambície na národnej úrovni.

BRUSEL. Európska komisia (EK) v utorok zverejnila posúdenie návrhov plánov členských štátov na dosiahnutie cieľov Európskej únie (EÚ) v oblasti energetickej únie, a najmä dohodnutých cieľov EÚ v oblasti energetiky a klímy na rok 2030. V posúdení EK sa konštatuje, že národné plány dokazujú, že bolo vyvinuté značné úsilie, ale sú viaceré oblasti, v ktorých existuje priestor na zlepšenie, najmä pokiaľ ide o cielenú politiku zameranú na dosiahnutie cieľov stanovených na rok 2030 a zabezpečenie smerovania Únie ku klimatickej neutralite v dlhodobejšom horizonte. EÚ je prvou veľkou ekonomikou sveta, ktorá zaviedla právne záväzný rámec na splnenie svojich záväzkov podľa parížskej klimatickej dohody. Jej členské štáty po prvý raz vypracovali návrhy integrovaných národných plánov v oblasti energetiky a klímy (NPEK). Podľa eurokomisie tieto plány sú však nedostatočné tak z hľadiska ich príspevku v oblasti obnoviteľných zdrojov energie, ako aj energetickej efektívnosti. Dosiahnutie celkových cieľov EÚ v oblasti klímy a energetiky si bude vyžadovať kolektívne zvýšenie úsilia. Podpredseda EK pre energetickú úniu Maroš Šefčovič v správe pre médiá uviedol, že prostredníctvom prvých národných plánov v oblasti energetiky a klímy preniká problematika energetickej únie na národnú úroveň. "Všetky členské štáty rovnako ako EÚ vypracúvajú politiky zamerané na transformáciu v oblasti klímy a energetiky integrovaným spôsobom a s desaťročným výhľadom. Všetky členské štáty dodali v pomerne krátkom čase pôsobivé návrhy. Žiadny z návrhov však nie je perfektný," opísal situáciu Šefčovič. Slovenský eurokomisár dodal, že konečné plány je potrebné predložiť do konca tohto roka, pričom odporúčania eurokomisie ukazujú, kde je potrebné vynaložiť viac úsilia - niekde sú potrebné vyššie ambície, inde je potrebné bližšie rozpracovať politiku, lepšie špecifikovať investičné potreby alebo klásť väčší dôraz na sociálnu spravodlivosť. Eurokomisár pre oblasť klímy a energetiky Miguel Arias Caňete pripomenul, že vlani v novembri EK navrhla, aby sa Európska únia do roku 2050 stala neutrálnou z hľadiska klímy. "Ukázali sme, ako možno napredovať, a zároveň sme sa postavili na čelo tohto procesu. Je potešujúce vidieť, že čím ďalej, tým viac členských štátov nasleduje náš príklad a pracuje na dosiahnutí tohto cieľa. Preštudoval som návrhy národných plánov a je nepochybné, že členské štáty vynaložili v tejto oblasti značné úsilie. Konečné plány však musia byť ešte ambicióznejšie, aby sa EÚ dostala na správnu cestu v boji proti zmene klímy a pri modernizácii nášho hospodárstva," uviedol komisár. Komisia sa vo svojej analýze návrhov národných plánov zamerala na ich súhrnný príspevok k dosiahnutiu cieľov EÚ v rámci energetickej únie a jej cieľov na rok 2030. Návrhy NPEK sú v ich súčasnej podobe nedostatočné tak z hľadiska ich príspevku v oblasti obnoviteľných zdrojov energie, ako aj energetickej efektívnosti. V prípade obnoviteľných zdrojov energie by rozdiel mohol dosahovať až 1,6 percentuálneho bodu (pb). Pokiaľ ide o energetickú efektívnosť, rozdiel môže predstavovať až 6,2 pb (pri zohľadnení spotreby primárnej energie) alebo 6 pb (pri zohľadnení konečnej spotreby energie). Členské štáty majú teraz šesť mesiacov na to, aby zvýšili ambície na národnej úrovni. Národné plány by mali zabezpečiť jasnosť a predvídateľnosť pre podniky a finančný sektor s cieľom stimulovať potrebné súkromné investície. Zároveň členským štátom uľahčia programovanie financovania v rámci budúceho viacročného finančného rámca na roky 2021 - 2027. Podľa právnych predpisov EÚ týkajúcich sa energetickej únie musia členské štáty náležite zohľadniť odporúčania EK alebo verejne zdôvodniť, prečo tak neurobili. Členské štáty sú povinné zapojiť do vypracúvania konečných plánov verejnosť a tieto plány predložiť do konca tohto roka. Termín na predloženie konečných plánov je 31. december 2019.


Europoslancom sa nepozdáva slovenské verejné obstarávanie, poukázali na nedostatky

Pololegálne formy bránia spravodlivej súťaži a môžu umožniť podvody.

BRATISLAVA. Verejné obstarávanie na Slovensku má nedostatky. Skonštatoval to Európsky parlament pri utorňajšom schvaľovaní absolutórií k rozpočtu Európskej únie za rok 2017. Spolu s Maďarskom mohli totiž podľa europarlamentu u nás postupy predkladania ponúk v rámci verejného obstarávania nadobudnúť pololegálne formy, ktoré bránia spravodlivej hospodárskej súťaži a môžu umožňovať podvody."Schválený text v tejto súvislosti pripomína aj výsledky návštevy delegácie Výboru Európskeho parlamentu pre kontrolu rozpočtu (CONT) na Slovensku, ktorá odhalila mnoho nedostatkov a rizík - vrátane možnej infiltrácie organizovaného zločinu - v procesoch manažovania a kontroly finančných prostriedkov Európskej únie," uvádza sa v tlačovej správe europarlamentu. Europoslanci v súvislosti so Slovenskom upozornili aj na nerovnosti pri rozdeľovaní dotácií v poľnohospodárstve. V Českej republike a na Slovensku totiž sedem percent príjemcov dostáva v súčasnosti viac ako 70 percent priamych poľnohospodárskych platieb. "Parlament preto vyzval komisiu, aby sa nerovnakým zaobchádzaním s farmármi zaoberala," uvádza správa Európskeho parlamentu. Europoslanci skritizovali aj konflikt záujmov českého premiéra Andreja Babiša a vyzvali Európsku komisiu, aby tento prípad dôkladne prešetrila a aby voči konfliktom záujmov uplatňovala politiku nulovej tolerancie. Proces udeľovania absolutória je konečným schválením využívania finančným prostriedkov v danom roku. Európsky parlament môže absolutórium udeliť, odložiť alebo odmietnuť. Ak je absolutórium odložené, parlament môže požiadať inštitúciu, ktorej sa rozhodnutie týka, o predloženie doplňujúcich informácií pred konečným hlasovaním o absolutóriu. Udelenie absolutória formálne uzatvára daný rozpočtový rok. Europoslanci hlasovali dokopy o 53 správach o absolutóriu k rozpočtu z roku 2017, ktoré sa týkali všetkých európskych inštitúcií, agentúr a spoločných podnikov EÚ a Európskeho rozvojového fondu. Europoslanci pri ich utorňajšom prerokúvaní privítali znižujúcu sa mieru chybovosti pri čerpaní prostriedkov únie, ktorá podľa odhadu Európskeho dvora audítorov (EDA) spadla na úroveň 2,4 percenta, čo predstavuje historické minimum. Zároveň však vyjadrili pochybnosti o výbere testovaných vzoriek.Uznesenie týkajúce sa absolutória pre Európsku komisiu vyjadruje obavy v súvislosti s rastúcim nedostatkom prostriedkov na úhradu finančných záväzkov Európskej únie. Nesplatené rozpočtové záväzky únie dosiahli novú rekordnú úroveň 267,3 miliardy eur, konštatuje schválený text s tým, že EDA očakáva do roku 2020 ich ďalší nárast. Rozpočet Európskej únie však nesmie vykazovať deficit a rastúce množstvo neuhradených platieb tak v skutočnosti predstavuje finančný dlh, pripomínajú poslanci.


Mayweatherov otec verí, že sa jeho syn vráti. McGregor by odvetu prijal

NEW YORK. Otec amerického boxera Floyda Mayweathera je presvedčený, že jeho syn sa opäť postaví do ringu proti Mannymu Pacquiaovi z Filipín. O odvete dvoch legiend svojho športu sa hovorí dlhší čas, ale definitíva stále nie je. Mayweather a Pacquiao absolvovali prvý súboj 2. mája 2015, na body vtedy zvíťazil Američan, ktorý je už na boxerskom dôchodku. Filipínsky senátor stále aktívne súťaží. "Floyd má v sebe stále ten oheň. Tak to jednoducho je. Keď niekto ukončí kariéru, tak je koniec. On však vyzerá, ako by sa mal každý mesiac vrátiť. Neviem, či trénuje, ale viem, že keď sa vráti, tak bude zlý. Viem, že to tak bude," uviedol Floyd Mayweather starší podľa Las Vegas Sports Network. "Možno sa chce vrátiť do ringu, keď sa objaví správny súper. Pacquiao na to má. Počul som, že sa hovorí o ich vzájomnom zápase, ale neviem, v akom štádiu to práve je. Ak by však aj nevyšiel duel s Pacquiaom, myslím si, že Floyd sa vráti do ringu. Hoci neviem, proti komu," dodal otec americkej hviezdy. Mayweathera by do ringu zrejme rád opäť dostal aj Conor McGregor, ktorý nedávno oznámil koniec kariéry zápasníka zmiešaných bojových umení MMA. Populárny Ír boxoval s Mayweatherom vo svojej prvotine medzi šestnástimi povrazmi 26. augusta 2017. Američan uspel technickým KO. "Odvetný súboj by bol určite zaujímavý," napísal McGregor na twitteri.


Ruskí aktivisti Soboľová a Gudkov nemôžu kandidovať do moskovskej dumy

Väčšinu sporných podpisov komisia odmietla uznať.

MOSKVA. Ruská Ústredná volebná komisia (ÚVK) v stredu s konečnou platnosťou odmietla zaregistrovať právničku Ľubov Soboľovú ako kandidátku do volieb do moskovského mestského zastupiteľstva. Podľa údajov spravodajského servera Novaja gazeta Soboľovej chýbalo 231 platných podpisov od občanov na podporu jej kandidatúry. Väčšinu sporných podpisov jej ÚVK odmietla uznať na základe výsledku grafologickej expertízy alebo z dôvodu formálnych chýb. Novaja gazeta dodala, že ÚVK sa pripravila na prítomnosť Soboľovej, ktorá na protest proti odmietavému stanovisku moskovskej volebnej komisie k jej kandidatúre už 25 dní drží hladovku. Predsedníčka ÚVK Ella Pamfilovová informovala, že kvôli prítomnosti Soboľovej na zasadnutí ÚVK bol pripravený invalidný vozík, zdravotnícky personál i stojan na fľašu s infúziou. ÚVK v stredu taktiež odmietla zaregistrovať ako nezávislého kandidáta Dmitrija Gudkova. Ten sa na zasadnutí ÚVK ani nezúčastnil, pretože si odpykáva 30 dní väzenia za organizovanie stretnutia s voličmi, ktoré sa konalo 14. júla v Moskve. Pracovná skupina ÚVK, ktorá sa zaoberala námietkami odmietnutých uchádzačov, v utorok odporučila nezaregistrovať Soboľovú ako kandidátku do volieb do moskovského mestského zastupiteľstva. Pracovná skupina predtým odporučila zamietnuť registráciu aj Dmitrijovi Gudkovovi. Nevyhovela ani sťažnostiam Jeleny Rusakovovej, Ivana Ždanova, Konstantina Jankauskasa a niekoľkých ďalších, ktorí tiež chceli kandidovať vo voľbách do moskovskej Dumy. Celkovo dostala ÚVK odvolania proti rozhodnutiu moskovskej volebnej komisie od 19 kandidátov. Z dôvodu zamietnutia registrácie nezávislým kandidátom sa od 14. júla v Moskve konali protesty. Najmasovejšie boli úradmi nepovolené zhromaždenia z 27. júla a 3. augusta. Podľa webovej stránky OVD-Info bolo na nich zadržaných viac ako 2000 ľudí. Tri súdy v Moskve, ako aj moskovská volebná komisia boli v stredu krátko zatvorené pre anonymné telefonické vyhrážky bombami, ktorými sa ich autori domáhali prepustenia ľudia zadržaných na nepovolených demonštráciách a zastavenia stíhania v kauze zhromaždenia z 27. júla.


Nemecký Airbus musel neplánovane pristáť v Novosibirsku

Jedného z pasažierov postihli počas letu z čínskeho Šanghaja do Frankfurtu vážne zdravotné problémy.

NOVOSIBIRSK, FRANKFURT NAD MOHANOM. Lietadlo typu Airbus A380 nemeckej spoločnosti Lufthansa so 491 cestujúcimi na palube muselo neplánovane pristáť na letisku v ruskom Novosibirsku. Hovorca spoločnosti potvrdil podľa tlačovej agentúry DPA v nedeľu informácie ruských médií. Podľa nich postihli jedného z pasažierov počas letu z čínskeho Šanghaja do Frankfurtu nad Mohanom vážne zdravotné problémy. Cestujúcemu sa na palube dostalo prvej pomoci a po neplánovanom pristátí ho odovzdali ruským zdravotníkom. Podľa informácií Rossijskej gazety išlo o prvé pristátie najväčšieho osobného dopravného lietadla planéty v Novosibirsku, ktorého letisko umožňuje pristátie takýchto strojov od roku 2011.


Fico: Ak Čaputová nevymenuje sudcov, nemáme dôvod voliť

Fico tvrdí, že možno nebude dôvod voliť nových kandidátov.

BRATISLAVA. Prezidentka Zuzana Čaputová by mala vymenovať z doteraz zvolených kandidátov na sudcov Ústavného súdu (ÚS) troch. "Pokiaľ to neurobí, nemáme dôvod voliť," avizoval po pondelkovej Koaličnej rade predseda Smeru Robert Fico. Šéf Smeru to odôvodňuje tým, že ak Čaputová sudcov nevymenuje a parlament by pristúpil k voľbe sudcov, kandidáti, ktorých už zvolili, by mohli podať žaloby pre diskrimináciu. "Musí vymenovať ďalších troch, pokiaľ to neurobí, nemáme žiaden dôvod voliť," povedal s tým, že sa na tom zhodli na Koaličnej rade. Predseda SNS Andrej Danko však po koaličnej rade povedal, že je za to, aby zvolili ďalších kandidátov. Šéf SNS dodal, že nemá problém s tým, aby parlament zvolil ďalších kandidátov na ústavných sudcov, ale v koalícii sú pripravení na rôzne varianty. Predseda strany Most-Híd Béla Bugár si počká na stanovisko Čaputovej, ako bude postupovať pri výbere ústavných sudcov. "Potom sa rozhodneme, čo budeme robiť ďalej," povedal Bugár. Bugár tak chce predísť polemike o počte potrebných kandidátov, ktorých majú poslanci zvoliť. "Máme jeden problém, ktorý už aj minule vyvolal polemiku, že koľkých kandidátov má Národná rada zvoliť. Lebo pán prezident vymenoval len určitý počet," povedal Bugár s tým, že nevedia, čo prezidentka urobí. Dodal, že hrozia ďalšie spory iných kandidátov, že ich práva alebo možnosti stať sa ústavným sudcom boli nejakým spôsobom znemožnené. Kedy teda voľba chýbajúcich kandidátov na ústavných sudcov bude, nie je jasné. "Bolo by čistejšie, keby povedala či vymenuje a koľkých," dodal. Čaputová sa k situácii vyjadrí až po stretnutí so Dankom a premiérom Petrom Pellegrinim. "Pani prezidentka sa k téme stretáva v utorok (18. 6.) s predsedom parlamentu a predsedom vlády, a preto sa bude vyjadrovať najskôr po týchto stretnutiach," uviedla v stanovisku prezidentská kancelária. Vo februári vypršal mandát deviatim sudcom Ústavného súdu. Andrej Kiska ako prezident vymenoval zo zvolených kandidátov troch sudcov tak, aby mohlo zasadnúť plénum ÚS - teda sedem sudcov. Za predsedu vymenoval Ivana Fiačana. Momentálne chýba teda šesť sudcov z 13. Oficiálne je v prezidentskej kancelárii deväť zvolených kandidátov. Ústavnoprávny výbor NR SR dnes pritom vypočul 10 kandidátov na najvyššiu sudcovskú funkciu.


Ako s dieťaťom do kúpeľov? Príspevok končí po desiatich dňoch

Nárok na ošetrovné je podmienený potrebou celodennej starostlivosti o dieťa.

BRATISLAVA. Ak dieťa potrebuje pri pobyte v kúpeľoch sprievod rodiča, ten má nárok poberať príspevok na ošetrovanie člena rodiny (OČR) najviac desať dní. Keďže kúpeľná liečba zväčša trvá dlhšie (štandardne tri týždne), na zvyšný čas si rodič musí vybaviť Potvrdenie o dočasnej pracovnej neschopnosti (PN). TASR o tom informoval hovorca Sociálnej poisťovne Peter Višváder. Nárok na ošetrovné je u rodiča tiež podmienený potrebou celodennej starostlivosti o dieťa. Všeobecne je pri kúpeľnej liečbe dieťaťu starostlivosť poskytovaná zdravotníckymi pracovníkmi, spravidla sestrami s odbornou spôsobilosťou. Ak má dieťa do kúpeľov sprevádzať rodič, ošetrujúci lekár uvedie, prečo je to nutné. Následne túto potrebu môže skontrolovať aj posudkový lekár sociálneho poistenia. Potreba ošetrovania sa pri kontrole posudzuje individuálne, pričom sa berie zreteľ predovšetkým na druh a závažnosť ochorenia. Potvrdenie o dočasnej pracovnej neschopnosti môže vystaviť lekár kúpeľného zariadenia rodičovi, ktorého prítomnosť je podľa lekára potrebná počas kúpeľnej liečby dieťaťa. "Vzťahuje sa to najmä na prípady detí, ktoré majú závažné, spravidla onkologické ochorenie, prípadne zlý psychický stav," povedal Višváder. Ak má zamestnávateľ podozrenie, že zamestnancovi nebola Žiadosť o ošetrovné či Žiadosť o nemocenské vystavená v súlade so zákonom, môže požiadať Sociálnu poisťovňu o prešetrenie opodstatnenosti potreby celodennej starostlivosti.


Ako môže sken tváre nahradiť cestovné lístky

LONDÝN, BRATISLAVA. Vstupenka, čipová karta alebo festivalový náramok na zápästí - všetky majú rovnaké poslanie. Umožniť vám vstup na miesta, kde sa žiada zaplatenie vstupného poplatku. Britská firma Bristol Robotics Laboratory chystá technológiu, vďaka ktorej sa vstupenkou môže stať vaša tvár. Využíva pri tom snímacie kamery s infračerveným prísvitom, ktoré v sérii pulzov a zábleskov zosnímajú priestorový model hlavy človeka. Nie je to plochá fotografia, s ktorou sa uspokoja biometrické funkcie mobilov. Zosnímaný model má tvar, hĺbku a podľa vývojárov je dostatočne presný na to, aby systém identifikoval človeka i vtedy, ak si nasadí okuliare, čiapku alebo nechá narásť dlhšie vlasy. Dokonca i biometrické modely jednovaječných dvojičiek môžu byť dostatočne odlišné na to, aby ich bolo možné identifikovať. Technológia v tejto chvíli dosahuje podľa BBC 95-percentnú úspešnosť pri identifikácii, pričom snímanie prebehne extrémne rýchlo bez toho, aby človek musel pózovať. Do roku 2020 by chceli vedci zdokonaliť svoj systém natoľko, aby mohol byť použitý vo verejnej doprave. Už dnes vývojári spolupracujú s firmou Cubic Transportation Systems, ktorá v Londýne prevádzkuje systém Oyster Cards. Práve ten má podobu elektronických cestovných lístkov spárovaných s čipovými technológiami. Vízia je jednoduchá. V ruchu rannej špičky prejdete stanicou, nastúpite do metra a na displeji mobilu sa vám zobrazí účet za jazdu.


Slovenskí volejbalisti stratili šancu na postup, na ME skončili najhoršie v histórii

Šampionát sa slovenskej reprezentácii nevydaril.

90 minút, rozhodovali: Akinci (Tur.) a Murulo (Est.), 2260 divákov Slovensko: Zaťko, Paták 9, Ondrovič 9, Mlynarčík 2, Chrtiansky 8, Kohút 5, liberá Kubš a Turis (M. Petráš 8, Končal, Lux 4, Bencz, Ludha) Nemecko: Kampa 3, Kaliberda 4, Böhme 10, Hirsch 8, Fromm 12, Andrei 2, libero Zenger (Karlitzek, Schott 4, Zimmermann, Krick 2) ŠTETÍN. Slovenskí volejbaloví reprezentanti nepostúpili zo štetínskej základnej B-skupiny do play-off na majstrovstvách Európy v Poľsku (24. augusta - 3. septembra 2017) a s podujatím sa rozlúčili. Slováci, ktorí v piatok podľahli Čechom (1:3) a v nedeľu Talianom (0:3), neuspeli ani vo svojom záverečnom treťom vystúpení v B-skupine: v pondelok prehrali 0:3 s favorizovanými Nemcami. Pred týmto stretnutím ešte zverenci Andreja Kravárika živili šancu na prienik do vyraďovacej časti - potrebovali trojbodové víťazstvo (3:0 alebo 3:1) a zároveň priaznivý výsledok večerného duelu Taliansko - Česko (20.30 h). Postup zo základnej skupiny bol pre slovenských volejbalistov základným a minimálnym šampionátovým cieľom, zostal nedosiahnutý. V konečnom poradí obsadia predposlednú 15. alebo poslednú 16. priečku, čo je najhoršie umiestnenie SR na ME v histórii. Nemci si pondelkovým víťazstvom zabezpečili priamy postup do štvrťfinále, Taliani a Česi sa predstavia v play-off o účasť medzi osmičkou najlepších Andrej Kravárik, tréner SR: "Mali sme obrovskú šancu vyhrať tento zápas. Nemci nastúpili bez Grozera, čo je hráč, ktorý sám dokáže rozhodnúť s akýmkoľvek súperom. Mohli sme ukázať, na čom sme tak veľa pracovali. Netvrdím, že sme to neurobili, ale chýbala nám dôslednosť. Zle sme vykrývali lopty, chýbalo nám viac v kritických chvíľach. Chýbal nám človek, ktorý by chalanom pohol s hlavami. Budem apelovať aj na zväz, aby takéhoto človeka angažoval." Emanuel Kohút, kapitán SR: "Celý problém je v jednej veci. Máme málo skúseností so servisom. Kazili sme veľa lôpt, čo ma mrzí. Nemrzia ma pokazené lopty z rizika, ale my sme ich kazili zo strachu. Nerozumiem prečo. Mali sme sa v tomto zápase už len zabávať." Daniel Končál, hráč SR: "Na záver ME sme podali celkom dobrý výkon, ale škoda, že sme ho neokorenili setom alebo dvoma. S Nemeckom sme už tento rok hrali a dobre, takže sme si verili. Dnes boli zdolateľní." Marcel Lux (smečiar SR): "Počas celého šampionátu sme sa bili sami, robili sme veľa chýb. S toľkými chybami sa na ME nedajú vyhrávať sety a už vôbec nie zápasy. Robili sme veľa chýb na servise, prihrávke aj v útoku. So súpermi ako Taliansko a Nemecko sa nedá vyhrať so štyrmi chybami v sete. Škoda začiatku, mohlo to vyzerať inak."


Chystáte sa na dovolenku? Pozor na platnosť dokladov, aj správne priezvisko

Pre niektorých cestujúcich sa dovolenka skončí skôr, ako nastúpia do lietadla.

BRATISLAVA. Letisko M. R. Štefánika v Bratislave očakáva počas letnej sezóny približne 2 000 odletov a príletov charterových liniek s dovolenkármi. Avšak pre viacerých cestujúcich sa dovolenka skončí skôr, ako odletia. Preto bratislavské letisko upozorňuje cestujúcich, aby sa vyvarovali najčastejších chýb. Informovala o tom hovorkyňa Letiska M. R. Štefánika Veronika Ševčíková. Podľa hovorkyne sa stáva, že cestujúci má neplatný pas, čo zistí až pri vybavovaní sa na check-in pulte. V tomto prípade cestujúcemu nemôžu umožniť odletieť. Okrem toho sa stáva, že pas má síce ešte platný, ale nie dostatočne dlho. „Pre vstup do niektorých dovolenkových krajín nestačí mať len platný pas, ale dĺžka platnosti musí byť ešte i niekoľko mesiacov po prílete z krajiny. Ak cestujúci nemá dostatočne dlhú platnosť pasu, rovnako mu nie je umožnený odlet," uviedla Ševčíková.Ako ďalej vysvetlila, pri ceste do Egypta alebo Ománu musí byť pas platný ešte šesť mesiacov po návrate a víza sa získavajú po prílete. Pri ceste do Spojených arabských emirátov musí byť pas platný pol roka po návrate, víza do krajiny ale netreba. V prípade Turecka musí byť pas platný ešte 150 dní po návrate a víza do krajiny netreba. V prípade Tuniska musí byť pas platný počas pobytu.Problémy cestujúcim môže spôsobiť aj neplatný alebo nedostatočne dlho platný pas dieťaťa. „Zatiaľ čo dospelý môže cestovať v rámci EÚ aj na občiansky preukaz, každé dieťa pri ceste do zahraničia musí byť držiteľom platného cestovného pasu. Deťom mladším ako šesť rokov sa cestovný pas vydáva s platnosťou na dva roky. Aj pre ne pri ceste do vybraných krajín platí, že pas musí byť platný ešte aspoň šesť mesiacov po návrate," vysvetlila hovorkyňa letiska. Pozor na rovnaké priezvisko na letenke a v občianskom či pase si musia dať ženy. „Rovnako priezvisko cestujúcej nahlásené v cestovnej kancelárii musí byť zhodné s priezviskom v cestovnom doklade. Ak sa priezviská jednej osoby rôznia, stráca nárok na odlet. Ak teda žena odchádza na dovolenku ihneď po svadbe a nemá ešte vybavený občiansky preukaz či pas na nové priezvisko, treba v cestovnej kancelárii či pri kúpe letenky nahlásiť svoje dievčenské priezvisko," dodala hovorkyňa bratislavského letiska.Medzi ďalšie dôvody, pre ktoré cestujúci nemôžu odletieť, patrí napríklad to, že si pomýlia linku a čas letu. „Počas dňa sa na Letisku M. R. Štefánika uskutoční neraz niekoľko odletov do tureckej Antalye, egyptskej Hurghady či bulharského Burgasu. Cestujúci tak musí sledovať nielen destináciu, do ktorej letí, ale aj číslo linky, číslo nástupnej brány a presný čas odletu," uviedla Ševčíková. Dôležité takisto je, aby cestujúci prišli aj dostatočne včas na nástup na odlet. Dovolenkárom odporúčajú, aby prišli na letisko dve hodiny pred odletom. Cestujúcemu neumožnia odlet ani v prípade, že je pod vplyvom alkoholu či inej návykovej látky.


Utečenci sa snažia dostať na sever Európy cez Slovensko, Rakúsko už kontroluje hranice

V Rakúsku sa doteraz nestalo, aby vojaci pomáhali pri klasickej policajnej činnosti. Ale je to potrebné, povedal rakúsky minister.

BERLÍN, VIEDEŇ. V rámci boja proti prevádzačom začalo Rakúsko s náhodnými kontrolami v blízkosti hraníc so Slovenskom. Dôvodom spoločnej akcie príslušníkov polície a armády je skutočnosť, že čoraz viac prevádzačov sa snaží dostať utečencov na sever Európy cez Slovensko, povedal rakúsky minister obrany Hans Peter Doskozil v rozhovore pre stredajšie vydanie nemeckého denníka Die Welt. "V Rakúsku sa doteraz nestalo, aby vojaci pomáhali pri klasickej policajnej činnosti. Ale je to potrebné, povedal Doskozil. Podľa rakúskeho sociálnodemokratického ministra vznikli nedávno na Balkáne nové pašerácke trasy, "keďže Maďarsko a Macedónsko výrazne posilnili ochranu vonkajších hraníc EÚ". "Zaznamenali sme, že mnohí utečenci, ktorí v súčasnosti prichádzajú napríklad z Grécka a Srbska, sa najnovšie pokúšajú dostať ďalej na sever po trase vedúcej cez Slovensko. Prechádzajú cez Rumunsko alebo Bulharsko," konštatoval Doskozil. Tvrdí, že tzv. balkánska cesta napriek sprísneným hraničným kontrolám stále nie je úplne uzatvorená. Pripomenul, že tento rok prišlo do Rakúska takmer 20-tisíc nových utečencov, z ktorých 12-tisíc požiadalo o azyl. Pohraničná agentúra EÚ Frontex nedokáže podľa Doskozila vonkajšie hranice Európy ochrániť do takej miery, ako je potrebné. Rakúsko preto vypracovalo akčný plán pre stredoeurópske krajiny pre prípad novej utečeneckej vlny. Zapojení doň budú polícia, armáda i civilisti, minulý týždeň sa už uskutočnilo aj cvičenie, uviedol Doskozil.


Krachujúcu Weinsteinovu firmu prevzali investorky, vyčlenia milióny na odškodnenie žien

NEW YORK. Filmovú a televíznu spoločnosť The Weinstein Company, ktorej hrozí krach kvôli obvineniam jej bývalého šéfa zo sexuálneho násilia, sa chystá prevziať skupina ženských investoriek. Firmu plánujú reorganizovať za pomoci väčšinového ženského predstavenstva, založia tiež fond na odškodnenie obetí. Vo štvrtok 1. marca to oznámila šéfka investorskej skupiny a bývalá členka administratívy prezidenta Baracka Obamu Maria Contrerasová-Sweetová. Rýchly a dramatický obrat prichádza len štyri dni potom, čo bol oznámený krach rokovaní o prevzatí a súčasné predstavenstvo zvažovalo podať návrh na konkurz. Teraz potvrdilo, že sa dohodlo s Contrerasovou-Sweetovou a miliardárom Ronom Bürkle, ktorý investuje do supermarketov. Podľa zdrojov agentúry AP kupujúci zaplatí za väčšinový podiel The Weinstein Company 220 miliónov dolárov a prevezme tiež jej dlhy za 225 miliónov dolárov. Nová spoločnosť vyčlení 90 miliónov dolárov na odškodnenie žien, ktoré obvinili zakladateľa a bývalého šéfa pôvodnej firmy Harveyho Weinsteina zo sexuálneho násilia. Zhruba 60 miliónov do fondu vloží kupujúci, 30 miliónov dolárov pôjde z poistenia. Contrerasová-Sweetová uviedla, že zachová 150 pracovných miest a bude chrániť malé spoločnosti, ktorým firma dlhuje peniaze. Generálneho prokurátora štátu New York Erika Schneidermana, ktorý proti spoločnosti podal žalobu, údajne investori uistili, že sa zasadia o ochranu zamestnancov. "Pracovať pre Weinsteina znamenalo pracovať pod neustálou záplavou sexuálnych obscénností, vulgarizmov, sexuálnych narážok a hrozbou násilia. Pracovisko bolo všeobecne nepriateľské voči ženám," uvádza sa vo Schneidermanovej žalobe. Z jeho vyšetrovania vyšlo najavo, že Weinsteinovi zamestnanci boli permanentne vystavovaní jeho verbálnym vyhrážkam typu "zabijem ťa, zabijem tvoju rodinu" a "nevieš, čo ja môžem urobiť". Na jednu podriadenú kričal, že by mala firmu opustiť a robiť deti, pretože to je všetko, na čo je dobrá. Šesťdesiatpäťročný Harvey Weinstein čelí obvineniam, že sexuálne obťažoval mnoho žien. Producent ale popiera, že by s kýmkoľvek mal nedobrovoľný sexuálny styk. Keď aféra vyšla najavo, predstavenstvo ho prepustilo a hollywoodske hviezdy sa od neho dištancovali.


Ako vyzerať dobre na fotkách

Rozmýšľate, ako bude vyzerať tá fotografia na novom občianskom? Čo urobiť, aby ste na záberoch z rodinnej oslavy zažiarili? Alebo chcete iba reprezentatívnejšie odfotiť „selfie“ na instagram? V časoch sociálnych sietí, na ktorých sa snímky šíria rýchlosťou blesku a už ich neukryjete len tak doma v zásuvke, našťastie existujú osvedčené tipy, ktoré vám v týchto otázkach môžu pomôcť. Ak máte fotografie, na ktorých sami so sebou nie ste spokojní, v prvom rade identifikujte, čo je podľa vás hlavný problém. Ide o zatvorené alebo červené oči? Svetlo? Nevhodný uhol? Neprirodzený úsmev, problémy s pleťou či dokonca výber oblečenia, ktoré vám nepristane? Následne vyskúšajte postupovať podľa nasledujúcich bodov: 1. Vyberte fotografie, ktoré sú vaše obľúbené a vyzeráte na nich dobre. Všímajte si prvky, ktoré vás podľa vášho názoru robia fotogenickejšími. Nájdete nejaký vzorec? Možno sa vám páči póza, úsmev, určitý uhol, v ktorom stojíte. Pri najbližšom fotení sa snažte tieto prvky zopakovať. 2. Ak máte tendenciu žmurknúť alebo privrieť oči vždy, keď sa ozve zvuk fotoaparátu, skúste zatvoriť oči tesne pred ním a pomaly ich otvorte v momente, keď fotograf stlačí gombík. Ideálne je, keď vám fotograf či fotografka odrátajú aspoň tri sekundy predtým, aby ste sa mohli pripraviť. 3. Vyhnite sa dvojitej brade tak, že sa posnažíte natiahnuť krk a mierne vystrčíte hlavu, čelo ťahajte dopredu. Bradu jemne skloňte smerom nadol. 4. Nezabudnite na správny uhol. Ak sa postavíte k fotoaparátu priamo čelom, nemusí to „vypáliť“ lichotivo. Namiesto toho sa vytočte mierne do strany, vaše črty tak dostanú väčšiu „hĺbku“. 5. Vyskúšajte pózu, ktorá je typická pre hviezdy na červenom koberci – vystrite sa, ruku si položte na bok, natočte telo jemne do strany a hlavu pootočte k objektívu. Budete vyzerať štíhlejšie. 6. Pre mužov platí nasledujúce – tiež sa neobracajte smerom k objektívu čelom, ale mierne bokom. Nohy rozkročte na šírku bedier, jedna môže byť jemne pokrčená a druhá vystrčená pár centimetrov dopredu. Ruky vo vreckách v tomto prípade vôbec neprekážajú, pôsobia ležérne. 7. Ak ste vyšší ako osoba, ktorá vás fotí, je vhodnejšie, aby ste sedeli. Zábery zhora celkovej postave polichotia viac než naopak. 8. Nestojte pri fotení priamo pod svetlom či lampou, na tvári sa vám môžu objaviť nepekné tiene. Vhodné je, ak ste čelom k prirodzenému dennému svetlu. Postavte sa napríklad pred okno. 9. Nezabudnite, že mejkap by mal byť primeraný a nie prehnaný. Naneste si svetlejší rúž, tmavý by vám opticky mohol zmenšiť pery a vyzerali by ste aj staršie. Na vlasy si streknite trochu spreju, ktorý im dodá lesk. Ak chcete, aby vaše oči na fotografii vyzerali väčšie a otvorenejšie, pomôžu riasy plné objemu, použite teda vhodnú maskaru. Aby sa vám tvár neleskla, vhodný je zmatňujúci krém či mejkap. 10. Zabudnite na „sýýýr“. Keď chcete mať na zábere pekný a prirodzený úsmev, radšej myslite na niečo vtipné, alebo si predstavte svoje obľúbené jedlo. Prípadne si rozprávajte s fotografom niečo zábavné. 11. Môže to znieť ako samozrejmosť, ale dobré svetlo je základ. Dôležité je čo najprirodzenejšie osvetlenie, teda v najlepšom prípade denný svit. Nájdite si v miestnosti taký bod, v ktorom je vaša tvár osvetlená rovnomerne od čela, cez líca až po bradu a nemáte na nej žiadne tiene. 12. Nakloňte hlavu. Nepozerajte sa priamo do kamery, ale ľahko nad alebo pod ňu. Bradu smerujte nadol. 13. Nezabudnite na to, čo je v pozadí. Najlepšie selfie sú tie, na ktorých je za vami niečo naozaj zaujímavé, ale zároveň aj tie, ktoré majú celkom jednoduché pozadia. 14. Vyhnite sa klišé na fotkách ako sú napríklad vyšpúlené pery či vyplazený jazyk. Ľudia ich väčšinou používajú, keď nevedia, ako sa pred fotoaparátom tváriť prirodzene.


Prokurátor Žilinka je presvedčený, že motívom objednávky jeho vraždy je jeho práca

Zsuzsová a spol. mali pripravovať vraždy Šufliarskeho, Žilinku a Lipšica.

BRATISLAVA. Som absolútne presvedčený o tom, že motívom objednávateľa - objednávateľov mojej vraždy je moja práca prokurátora, v reakcii pre TASR na obvinenie Zsuzsovej a spol. to vo štvrtok pre TASR povedal prokurátor Úradu špeciálnej prokuratúry Maroš Žilinka. "Považujem to za významný krok k dosiahnutiu spravodlivosti v tomto prípade, v ktorú verím. Veľmi si vážim prácu vyšetrovateľov a prokurátorov, pretože je to veľmi zložitá kauza, čo si ako prokurátor veľmi dobre uvedomujem, a o to viac si vážim, že sa im podarilo vec zdokumentovať do štádia vznesenia obvinenia," zdôraznil ďalej prokurátor ÚŠP. Žilinka zároveň vyslovil presvedčenie, že sa vyšetrovateľom podarí odhaliť skutočného priameho objednávateľa. Z prípravy vraždy prokurátorov Petra Šufliarskeho, Maroša Žilinku a advokáta Daniela Lipšica obvinil vyšetrovateľ inšpekčnej služby Ministerstva vnútra (MV) SR Alenu Zsuzsovú, Tomáša Szabóa, Miroslava Marčeka a Zoltána Andruskóa. Generálny prokurátor Jaromír Čižnár vo februári tohto roka potvrdil, že jedného z prokurátorov Petra Šufliarskeho, Maroša Žilinku alebo advokáta Daniela Lipšica na 99 percent lustrovali. Podľa Čižnára sa na tom pravdepodobne podieľali policajti. Aj preto sa na vyšetrovaní prípravy vrážd podieľa inšpekcia MV. Odhadoval vtedy, že sa vyšetrovanie prípravy vrážd prokurátorov a advokáta a vyšetrovanie vraždy Jána Kuciaka a Martiny Kušnírovej po čase pravdepodobne spoja a vrátia sa pôvodnému tímu. V súvislosti s vyšetrovaním tejto pripravovanej vraždy obvinili koncom júla Alenu Zsuzsovú, Tomáša Szabóa, Zoltána Andruskóa a ďalších podozrivých Adama H. a Dávida Sz. zo zločinu nedovoleného ozbrojovania a obchodovania so zbraňami. Zsuzsová, Szabó, Marček a Andruskó sú obvinení aj z vraždy Jána Kuciaka. Alena Zsuzsová je taktiež obvinená z vraždy exprimátora Hurbanova Lászlóa Basternáka.


Bystrica je druhý tím s tretím titulom za sebou, Češík sa dotiahol na Kapuša
 Rozhovor s Bučekom
 Líder Surový
 Piate finále
 Dôvody úspechu
 Fotogaléria
 Zlatá korčuľa
 Zranení hráči
Zaujímavosti

Pozrite si zaujímavosti a štatistiky po finále hokejovej ligy.

BRATISLAVA. Historické zaujímavosti a štatistiky po piatom zápase finále play-off najvyššej slovenskej hokejovej súťaže Tipsport ligy HK Nitra - HC '05 iClinic Banská Bystrica (6:2, konečný výsledok série: 4:1): Hokejisti HC '05 iClinic Banská Bystrica zo svojho piateho finále v neprerušenej sérii vydolovali tretí titul. Pred štyrmi rokmi Bystričania vo finále nestačili na Košičanov (2:4 na zápasy), pred troma na Nitranov (2:4), pred dvoma už zdolali hráčov Nitry (4:1), pred rokom si v nevídanej dráme poradili s Trenčanmi (4:3) a teraz hladko zdolali Nitru (4:1). Vyhrať titul je náročné, obhájiť ho hneď v nasledujúcej sezóne omnoho ťažšie, no získať tri tituly za tri roky je ojedinelé. Hokejisti Banskej Bystrice to dokázali iba ako druhý tím v histórii najvyššej slovenskej súťaže. Pred nimi sa to podarilo Košiciam v rokoch 2009, 2010 a 2011. Hokejisti Banskej Bystrice si v klubovej histórii pripísali tretí majstrovský titul a dostali sa na úroveň Dukly Trenčín. Viackrát sa hokejovými šampiónmi Slovenska stali len Slovan Bratislava a HC Košice (obaja po 8). Až traja hráči z kádra úspešného obhajcu titulu nazbierali vo finále play off rovnaký počet kanadských bodov. Útočníci Marek Bartánus, Éric Faille a obranca Jordon Southorn do tabuľky produktivity nazbierali po šesť bodov - Bartánus a Southorn k dvom gólom pridali po štyri asistencie, Faille zaznamenal jeden presný zásah a päť gólových prihrávok. Hokejisti Banskej Bystrice si po ročnej pauze vo finále play-off opäť zmerali sily s hráčmi Nitry a rovnako ako v roku 2017 aj tentokrát potrebovali na zisk titulu päť zápasov. Víťazstvom nového šampióna 4:1 sa finálová séria skončila piatykrát v histórii samostatného Slovenska. Už v ročníku 1995/1996 takto Košice zdolali Trenčín, v sezóne 2010/2011 Košičania vo finále zdolali 4:1 Popradčanov. O dva roky neskôr "oceliari" podľahli 1:4 Zvolenu a potom prišli spomenuté dva úspechy "baranov" nad Nitranmi. Útočník Banskej Bystrice Matej Češík (30) sa teší zo šiesteho titulu majstra Slovenska. V roku 2007 sa radoval so Slovanom Bratislava, v rokoch 2014 a 2015 s HC Košice a pred dvoma rokmi, vlani aj v utorok ako člen tímu HC '05 iClinic Banská Bystrica. Češík v tomto smere vyrovnal rekord Richarda Kapuša, ktorý sa tešil šesťkrát so Slovanom Bratislava. Juraj Sýkora v šiestich sezónach hral v tíme majstra, no v ročníku 2002/2003 dohrával sezónu v Skalici a nie v Slovane, v ktorom odohral väčšiu časť seniorských duelov a nefiguruje v oficiálnom majstrovskom kádri. Okrem spomenutého Mateja Češíka sa ďalší poltucet hokejistov podieľal na všetkých troch majstrovských tituloch pre Banskú Bystricu. Spolu s ním sa pod neho podpísali aj Vladimír MIhálik, Ivan Ďatelinka, Branislav Kubka, Patrik Lamper, Mário Lunter a Tomáš Surový.


Karlova Ves chce zlepšiť sociálne služby

Metská časť chce do projektu zapojiť aj verejnosť.

BRATISLAVA. Bratislavská Karlova Ves plánuje zlepšiť sociálne služby poskytované svojim obyvateľom. Tie by mali byť zakotvené v komunitnom pláne sociálnych služieb. Pokladom na vytvorenie jeho manuálu má byť analýza reálnych potrieb a možností prijímateľov i poskytovateľov týchto služieb. "Cieľom komunitného plánu je, aby mestská časť lepšie spoznala potreby svojich obyvateľov v sociálnej oblasti a dokázala im čo najviac prispôsobiť služby, ktoré sa im poskytujú," poznamenala starostka Karlovej Vsi Dana Čahojová. Zároveň sa má vypracovať aj všeobecne záväzné nariadenie (VZN), ktorým sa daný plán schváli v miestnom zastupiteľstve. Na projekte bude samospráva spolupracovať s Inštitútom pre dobre spravovanú spoločnosť (SGI) a Ústavom pre verejnú politiku Univerzity Komenského. "Medzi naše aktivity bude patriť rozsiahly dotazníkový prieskum, nielen medzi ľuďmi, ktorí v súčasnosti sociálne služby využívajú, ale aj medzi obyvateľmi mestskej časti ako takými," priblížila riaditeľka SGI Veronika Prachárová. Rozhovory chcú výskumníci viesť aj so skupinami obyvateľstva, ktoré môžu od mestskej časti potrebovať konkrétnu pomoc. Ide napríklad o dôchodcov, ľudí na vozíku či rodičov malých detí. "Popri zisťovaní potrieb čo najširšieho spektra Karlovešťanov sa zameriame aj na zapojenie pohľadu poskytovateľov, ktorých ponúkané sociálne služby obyvatelia mestskej časti využívajú," doplnila Prachárová. Projekt je financovaný z grantového programu zameraného na posilnenie občianskej spoločnosti, podporu aktívneho občianstva a zlepšenie postavenia zraniteľných skupín na Slovensku.


Ministerstvo školstva zverejnilo školskú reformu

Školská reforma má podľa autorov napríklad priniesť individualizáciu vzdelávania.

BRATISLAVA. Ministerstvo školstva v stredu zverejnilo znenie školskej reformy, ktorá má pokrývať zámery Slovenska v oblasti výchovy a vzdelávania na najbližšie desaťročné obdobie. O dokumente, ktorý sa venuje zmenám v predškolskom vzdelávaní, v práci učiteľa, v regionálnom a vysokom školstve, budú v najbližších šiestich týždňoch prebiehať diskusie. Následne sa dokument dostane na rokovanie vlády a parlamentu. "Tento dokument by mal slúžiť ako predstava, vízia na dlhšie obdobie, aby politické reprezentácie dokázali prijímať konkrétne opatrenia, vrátane finančného krytia na to, aby budúcnosť výchovy detí a mládeže bola optimálna," uviedol v stredu minister školstva Peter Plavčan (SNS). Do diskusie o reforme chce formou okrúhlych stolov zapojiť odbornú, ale aj širokú verejnosť. Po schválení reformy ministerstvo pripraví dvojročné akčné plány. Prvý akčný plán sa bude týkať období rokov 2018 a 2019. Prvé opatrenia zo školskej reformy by sa mali do praxe premietnuť od 1. 9. 2018. Školská reforma má podľa autorov napríklad priniesť individualizáciu vzdelávania, čo znamená, že v každom dieťati by sa mal rozvinúť jeho najlepší potenciál. "Chceme dať veľkú dôveru školám a učiteľom, na to, aby našli tie najlepšie cesty, ako to s tým dieťaťom urobiť. Štát by predpísal iba to, čo očakáva, že škola poskytne každému žiakovi," priblížil jeden z autorov reformy Milan Ftáčnik. Škola si napríklad bude môcť určiť trvanie vyučovacej hodiny, usporiadanie tried a iné. Ďalšie zmeny sa týkajú napríklad predškolského vzdelávania, hodnotenia žiakov či zmien pri akreditácii vysokých škôl. Kvalitnejšia by podľa autorov reformy mala byť aj príprava budúcich učiteľov. Zvýšiť by sa mala aj podpora pre učiteľov vo forme asistentov, tak aby sa pedagógovia mohli venovať iba učeniu. Autori reformy zároveň očakávajú, že vláda splní svoje záväzky z programového vyhlásenia, kde sa zaviazala, že do roku 2020 sa Slovensko dostane na úroveň priemeru európskych krajín z hľadiska finančného zabezpečenia školstva. Autori reformy navrhujú spracovať na celé obdobie reformy projekciu, ako by sa mala vyvíjať finančná podpora školstva. Podľa Ftáčnika, ak chceme zvyšovať platy učiteľov, ak chceme mať na školách viac asistentov, ak chceme zvyšovať normatívy pre odborné vzdelávanie, na to potrebujeme peniaze. Peniaze sú podľa neho neoddeliteľnou časťou reformy. V dokumente sa totiž nachádzajú konkrétne záväzky. "Bez tohto zvýšeného objemu prostriedkov sa ciele navrhované v tomto programe nedajú dosiahnuť," dodal Ftáčnik.


Múdre smetiaky poradia s triedením

Kamera s umelou inteligenciou poradí, kam máte zahodiť prázdne obaly z potravín.

LONDÝN, BRATISLAVA. Inteligentné smetné koše majú pomôcť ľuďom pri triedení obalov. Umelá inteligencia pomocou kamery preskúma obal a postupne sa naučí rozoznávať všetky druhy odpadkov. Nový projekt pre obchodné centrá a spoločenské priestory avizuje firma Cambridge Consultants. Múdry smetný kôš pomôže určiť, do ktorého z priečinkov na triedenie patrí konkrétny obal. Dokáže rozoznať nielen rôzne druhy plastov, papiera a kovov, ale aj biomateriály vhodné na recyklovanie. Po tom, čo softvér starostlivo určí druh materiálu, rozsvieti sa obruba na konkrétnom priečinku zberača a človek držiaci odpad v ruke bude vedieť do ktorého smetného koša ho má hodiť. Bonusom môžu byť zákaznícke body, ktoré sa cez mobil pripíšu k účtu používateľa. Vývojári sa podľa webu Engadget pustili do svojho projektu po tom, čo plány pre recykláciu nenaplnili očakávania firiem. Hoci je všade dostatok príležitostí, ľudia nevedia s istotou určiť, kam ktorý z obalov patrí. Práve obaly sú odpadom, ktorý žiada pozornú starostlivosť. Všetko sa komplikuje s rozmanitosťou materiálov, nevýrazným značením ich druhu a vstupu nových, ekologických náhrad na trh. Tie namiesto priečinku pre kompostovanie často končia v oddelení na recykláciu. Nový systém to má pomôcť vyriešiť. Doposiaľ sa pri podobných projektoch firmy zameriavali hlavne na domácnosti. Nový prístup je určený pre spoločenské priestory, ktorými sa denne premelie veľa ľudí. Len v samotnej Británii sa denne zahodí 7 miliónov jednorazových pohárikov na kávu.


V USA otestovali stavebné články pre plánovaný múr s Mexikom

Trump označil bariéru za "veľký, krásny" múr.

SACRAMENTO. Americký Úrad pre clá a ochranu hraníc (CBP) otestoval v Kalifornii prototypy blokov určených na výstavbu bezpečnostného múru medzi USA a Mexikom. Vyše deväť metrov vysoké články sú prvým hmatateľným dokladom kontroverzného projektu, ktorý sľubuje prezident Donald Trump. Informoval o tom v stredu spravodajský portál Sky News. Trump označil bariéru za "veľký, krásny" múr, ktorý má pomôcť pri riešení problému s ilegálnou imigráciou. Vzorky blokových článkov dodalo osem stavebných spoločností. V prípade realizácie projektu by sa múr, ktorého výstavba bola jedným z hlavných Trumpových predvolebných sľubov, tiahol v dĺžke zhruba 3200 kilometrov. Predstavitelia CBP tvrdia, že múr by vysielal psychologický odkaz všetkým, ktorí sa chcú ilegálne dostať z Mexika do Spojených štátov. Oponenti však vyjadrujú nesúhlas. "Vieme, že väčšina obyvateľov USA je proti výstavbe múru. Niet naňho peňazí, ide len o šou," vyhlásil ľudskoprávny aktivista Enrique Morones. V roku 1986 bolo pri pokuse o prekročenie mexicko-amerických hraníc zatknutých 628-tisíc osôb, kým vlani táto štatistika predstavovala 31-tisíc prípadov.


Iránsky vojak spustil paľbu na leteckej základni, zabil troch kolegov

TEHERÁN. Iránsky vojak spustil paľbu na svojich kolegov na leteckej základni v južnej časti Teheránu, pričom troch z nich zabil a ďalších 12 zranil. V nedeľu o tom informovala polooficiálna tlačová agentúra Mehr. Jednou z obetí bol podľa správ dôstojník a ďalší dvaja boli vojaci. Útočníka zabili pri následnej prestrelke. Všetkých zranených previezli do nemocnice letectva na juhovýchode mesta. Mehr neuviedla možný motív streľby. Štátna televízia neskôr v nedeľu informovala, že dôvodom streľby boli buď útočníkove "psychické problémy" alebo neúmyselné spustenie paľby. Armáda incident vyšetruje. Podľa televízie utrpelo zranenia osem veliteľov.


Vyháňanie žien z domu počas ich menštruácie bude v Nepále trestné

Stará hinduistická tradícia robí zo žien počas menšturácie nositeľky nešťastia.

KÁTHMANDU. Zákonodarci v Nepále spravili z miestneho zvyku vyháňania žien z domu počas ich menštruácie trestný čin. Informoval o tom spravodajský portál BBC. Každému za podobné praktiky hrozí trojmesačné väzenie a finančná pokuta. Zvyk známy ako "chhaupadi" sa dostal do pozornosti potom, ako dve ženy zomreli, keď boli nútené spať v maštali. Podľa starej hinduistickej tradície sú ženy počas menštruácie alebo po pôrode nečisté a môžu prinášať nešťastie. Nemôžu sa vtedy dotýkať mužov ani dobytka a rodina ich môže vyhnať z ich domovov.


Na mýte sa vybralo viac ako vlani. V septembri využilo vymedzené úseky viac vozidiel

Stúpol počet zaregistrovaných palubných jednotiek.

BRATISLAVA. Na mýte sa v septembri tohto roka vybralo 19,35 milióna eur. Za celý tretí štvrťrok dosiahol výber mýta 56,03 milióna eur, čo je v porovnaní s rovnakým obdobím minulého roka o 2,18 milióna eur viac. Informoval o tom manažér pre komunikačnú stratégiu a PR mýtnej spoločnosti SkyToll Anton Bódis. Za využívanie vymedzených úsekov diaľnic a rýchlostných ciest sa v septembri vybralo 13,1 milióna eur. Na vymedzených úsekoch ciest prvej triedy dosiahol septembrový výber 6,25 milióna eur. Za celý tretí štvrťrok sa na diaľniciach a rýchlostných cestách vybralo na mýte 37,78 milióna eur. Na cestách prvej triedy bol výber mýta za toto obdobie 18,23 milióna eur. Prevádzkovatelia vozidiel zo zahraničia sa na mýte vybranom v septembri podieľali 46,4 percenta. "Dňom s najvyšším výberom za sledovaný mesiac bol 16. september so sumou 887.916 eur," dodal Bódis. V septembri využívalo vymedzené úseky ciest v priemere 41.357 vozidiel denne. V porovnaní s augustom je to o 4664 vozidiel viac. K 30. septembru bolo v elektronickom mýtnom systéme zaregistrovaných 276.250 palubných jednotiek. Oproti augustu bol ich počet vyšší o 932. "Z celkového počtu pripadá na vozidlá zo zahraničia 73,6 percenta zaregistrovaných palubných jednotiek," spresnil Bódis. Mýtna polícia riešila v septembri na vymedzených úsekoch ciest 586 prípadov porušenia zákona o výbere mýta. Od kontrolovaných vodičov vybrali mýto vo výške 7238 eur. Za celý tretí štvrťrok sa od vodičov, ktorí porušili zákon o výbere mýta, vybralo 19.966 eur.


Poláčiková predstavila tím do zastupiteľstva Ružinova

O dôveru voličov sa spolu s Janou Poláčikovou bude uchádzať deväť kandidátov.

RUŽINOV. Kandidátka na starostku bratislavského Ružinova Jana Poláčiková predstavila svoj tím do ružinovského miestneho zastupiteľstva. O dôveru ľudí sa spolu s ňou bude uchádzať deväť kandidátov. Spoločnú kandidátku tvoria nezávislí kandidáti, odborníci z tímu kandidáta na primátora Bratislavy Matúša Valla (Team Vallo), kandidáti za hnutie Progresívne Slovensko a strany Spolu - občianska demokracia. "Rozhodla som sa, že budem kandidovať na starostku Ružinova preto, lebo sa mi podarilo dať dokopy tím odborníkov, ktorí dokážu nakopnúť Ružinov, aby nezaspal v minulom storočí. Sú schopní nastaviť plán a všetky procesy tak, aby sme Ružinov reštartovali," povedala Poláčiková, členka Teamu Vallo. Ružinov má podľa nej rovnaké problémy ako iné bratislavské mestské časti. Je to napríklad zanedbaná parkovacia politika, nedostatočná starostlivosť o zeleň, kolabujúca doprava, nefungujúca samospráva či neregulovaná výstavba. Poláčiková, ktorá je vysokoškolská pedagogička a projektová manažérka pre vedu a výskum, chce Ružinov otvoriť ľuďom ako inkluzívnu samosprávu. "To znamená, že sa postaráme o tých, ktorí pomoc potrebujú, zavedieme participatívny rozpočet, zintenzívnime vzťah s magistrátom, ostatnými mestskými časťami a s Bratislavským samosprávnym krajom," sľubuje kandidátka. Spoločnú kandidátku do ružinovského miestneho zastupiteľstva tvoria Lucia Štasselová, Peter Strapák, Peter Herceg, Tomáš Egry, Jakub Vallo, Ladislav Nagy, František Bolgáč, Monika Ďurajková a Katarína Šimončičová. Kandidátka je podľa Poláčikovej otvorená aj pre ďalších ľudí. "Našou snahou je dopyt po nových ľuďoch v politike, aj tej komunálnej. Majú to byť ľudia transparentní, obhajujúci verejný záujem, ktorí nie sú skorumpovaní. Chcem, aby sme novú politickú kultúru v tomto duchu zaviedli v Ružinove," podotkla. Ružinovským starostom chcú byť aj advokát, mestský i krajský poslanec Ján Buocik a ekonóm, mestský a krajský poslanec Martin Chren. Súčasný ružinovský starosta Dušan Pekár pre TASR uviedol, že svoje rozhodnutie, či bude opätovne kandidovať, sa Ružinovčania dozvedia včas.


Djokovič titul v Šanghaji neobháji, prekvapivo vypadol aj Federer

ŠANGHAJ. Piatok jedenásteho v čínskom Šanghaji neprial favoritom. Štvrťfinále na prestížnom turnaji ATP Masters 1000 bolo konečnou pre svetovú jednotku Novaka Djokoviča, trojku Rogera Federera aj päťku Dominica Thiema. Uspel a do semifinále postúpil iba svetový hráč číslo štyri Daniil Medvedev. Grék Stefanos Tsitsipas vyradil srbského fenoména a obhajcu trofeje Djokoviča 3:6, 7:5, 6:3 a ako bonus si k postupu do semifinále pribalil aj premiérovú účasť na koncoročnom výberovom turnaji Nitto ATP Finals v Londýne. Zahrá si tam ako prvý tenista z Grécka. "Toto je pravdepodobne môj najväčší obrat v zápase, aký som predviedol. Nebolo to jednoduché aj proti Federerovi na Australian Open, kde som po prvom prehratom potom vyhral tri sety. Teraz to boli dva sety, ale mentálne to bolo nesmierne náročné. Šiel som krôčik po krôčiku a podarilo sa," tešil sa Tsitsipas, cituje po portál ATP. Dvadsaťjedenročného Gréka môže tešiť aj ďalší historický fakt. Stal sa len štvrtým hráčom, ktorý proti 76-násobnému šampiónovi turnajov z hlavného profiokruhu Djokovičovi odohral aspoň tri zápasy a má s ním pozitívnu bilanciu (2:1). Ďalšími sú Čiľan Fernando González (2:1), Chorvát Ivo Karlovič (2:1) a Američan Andy Roddick (5:4). S výnimkou štyridsiatnika Karloviča už ďalší dvaja dávno ukončili svoje kariéry. "Vždy som túžil zdolávať hráčov, akým je Djokovič. Postaviť sa proti najlepším na dvorci znamená vydať zo seba to najlepšie. Byť ešte agresívnejší ako zvyčajne a udržať si tento level čo najdlhšie. Potom sa môže stať, že aj oni sa občas budú báť," zdôraznil Tsitsipas. Po Djokovičovi prišiel v piatok na rad aj najúspešnejší tenista grandslamovej histórie Federer. V trojsetovej dráme ho zdolal Nemec Alexander Zverev 6:3, 6:7 (7), 6:3, pričom využil až svoj šiesty mečbal. V súboji o finále si zmeria sily s Talianom Matteom Berrettinim. Ten nemenej prekvapujúco vyradil Rakúšana Thiema 7:6 (8), 6:4. Tridsaťosemročný Federer adresoval svojmu 22-ročnému premožiteľovi veľké slová chvály. "Na konci zápasu som mu pri sieti povedal, že ukázal veľký charakter a že bol veľmi silný. Neprejavil takmer žiadne známky frustrácie a nebol veľmi negatívny. V tejto sezóne to bolo skôr opačne, preto ma tým prekvapil," skonštatoval Federer. "Konečne som začal hrať tenis, aký od seba očakávam. Celý tento rok to bolo z mojej strany veľmi defenzívne a s minimom sebavedomia," sebakriticky uviedol Zverev. Tešiť ho môže aj to, že vo vzájomnej zápasovej štatistike s legendárnym Švajčiarom sa ujal vedenia 4:3. Okrem neho len dvaja aktívni hráči vyhrali nad Federerom viackrát, ako s ním prehrali. Sú to jeho najväčší rivali Djokovič (26-22) a Rafael Nadal (24-16). Španiel v Šanghaji chýba pre zranenie, ale skorou rozlúčkou Djokoviča získal body navyše v súboji o post koncoročnej jednotky. "Oni sú hráči, ktorí si zvyknú zakaždým poradiť, aj keď im nejde hra podľa predstáv. Aj dnes mi to Federer znepríjemnil, ako sa len dalo. Musel som zahrať najlepšie ako som vedel, aby som mal šancu uspieť," dodal Zverev. Stefanos Tsitsipas (6-Gréc.) - Novak Djokovič (1-Srb.) 3:6, 7:5, 6:3 Daniil Medvedev (3-Rus.) - Fabio Fognini (10-Tal.) 6:3, 7:6 (4) Alexander Zverev (5-Nem.) - Roger Federer (2-Švaj.) 6:3, 6:7 (7), 6:3 Matteo Berrettini (11-Tal.) - Dominic Thiem (4-Rak.) 7:6 (8), 6:4